Inzila Mwana Njacincaayo Buumi Bwanu Alukwatano Lwanu | Kubotelwa Mumpuli\nInzila Bana Njibacincaayo Lukwatano\n“Bana ndukono luzwa kuli Jehova.”—Intembauzyo 127:3\nKuzyalwa kwamwana kulakonzya kubotezya akuminya bantu bakwetene. Mbuli bazyali bapya, mulakonzya kugamba kuti ciindi cenu ciingi amanguzu eenu mwaabuzibelesezya kukulanganya mwaneenu. Kutoona kabotu mansiku akucinca kwanzila njomulimvwaayo kulakonzya kweeta buyumuyumu mulukwatano lwanu. Iwe ayooyo ngokwetenaawe mweelede kucinca zimwi zintu kuti mukonzye kulanganya mwaneenu akuti mukonzye kukwabilila lukwatano lwanu. Ino malayilile aazwa muBbaibbele alamugwasya biyeni kuti mulwanaa buyumuyumu oobu?\n1 AMUMVWISISYE NZILA MWANA NJABUCINCAAYO BUUMI BWENU\nNZILYAAMBA BBAIBBELE: ‘Luyando lulakazika moyo akufwa luzyalo.’ Luyando “talulilangilili cintu, talufwambi kujata bukali.” (1 BaKorinto 13:4, 5) Mbuli mbutalisya kuba baama, ulalimvwa kuyanda kubikkila maanu kapati kumwanaako. Akambo kaako, mulumaako ulakonzya kulimvwa kalendeleledwe, nkinkaako utalubi kuti uciyanda kuti umubikkile maanu. Ulakonzya kumugwasya camoyo mulamfu acaluzyalo kuti alimvwe kayandikana alimwi kajatikizidwe mukulanganya mwaneenu.\n“Nobalumi . . . amukale kabotu abakazi banu.” (1 Petro 3:7) Mvwisisya kuti mwanakazi wako uyoobelesya ciindi ciingi kumwaneenu. Mwanakazi wako wabaa milimu mipya yakucita alubo ulakonzya kukatazikana, kukatala, naa kuyuminwa. Cimwi ciindi, mwanakazi wako ulakonzya kukunyemena pesi yezya kubatama, nkaambo ooyo “uumuka kukalala mubotu kwiinda mulemu.” (Tusimpi 16:32) Tondezya bupampu, alimwi umugwasilizye aawo mpayanda kugwasigwa.—Tusimpi 14:29.\nNomataata: Amugwasye banakazi banu kukulanganya mwana, nikuba mansiku. Amucesye ciindi ncomubelesya kucita zimwi zintu kuti mukonzye kujana ciindi ciingi cakubaa banakazi banu amwaneenu\nNomamaama: Ciindi balumi banu nobamugwasya kukulanganya mwana, amulutambule lugwasyo lwabo. Ikuti kabaliikucita umwi mulimu munzila iitali kabotu, mutabatukili pe, pesi amubatondezye mbukucitwa munzila yaluzyalo\n2 AMUSIMYE BUZOLWANI BWANU\nNZILYAAMBA BBAIBBELE: “Babe nyama yomwe buyo.” (Matalikilo 2:24) Nikuba kuti kwazyalwa mwana mumpuli, utalubi kuti iwe ayooyo ngokwetenaawe mucili “nyama yomwe.” Cita kufumbwa nzyokonzya kuti buzolwani bwanu bukkale kabusimide.\nNibanakazi, amutondezye kulumba kulugwasyo ndomupegwa abaalumi benu. Majwi aako aakulumba alakonzya “kuponya.” (Tusimpi 12:18) Nibaalumi, amubuzye banakazi banu kuti mulabayanda akuti mulababikkila maanu. Amubalumbayizye banakazi benu kunzila njibalanganyaayo mpuli.—Tusimpi 31:10, 28.\n“Muntu teelede kuyandaula kuligwasya mwini buyo, umwi aumwi uleelede kuyandaula kugwasya mweenzinyina.” (1 BaKorinto 10:24) Ciindi coonse, cita zintu zimubotezya ooyo ngokwetenaawe. Mbuli bantu bakwetene, amubaa ciindi cakuzuwa, cakulumbayizyanya, alimwi cakuswiililana. Utaciti zintu ziyandwaa nduwe luzutu kumakani akoonana, pesi bikkila maanu kuzintu ziyandwaa yooyo ngokwetenaawe. IBbaibbele lyaamba kuti: “Mutawondonganyi, cita muzuminane kucita oobo.” (1 BaKorinto 7:3-5) Nkinkaako, amwaambule atalaa makani aaya kamuli babili cakusyomeka. Kukkazika moyo akumvwisisya kwenu kuyoosimya buzolwani bwenu.\nUtalubi kubaa ciindi cakubaamwi ayooyo ngokwetenaawe kamuli babili\nCita zintu ziniini zipa kuti ooyo ngokwetenaawe alimvwe kayandwa, zili mbuuli kumulembela kagwalo naa kumupa cipo niciceya\n3 MBOMUKONZYA KUYIISYA MWANEENU\nNZILYAAMBA BBAIBBELE: “Kuzwa kuciindi niwakacili mwana ulyeezi magwalo aasalala aakonzya kukusongwaazya mukufutulwa.” (2 Timoteo 3:15) Amucite mabambe akuti muyomuyiisya biyeni mwaneenu. Ulaamanguzu agambya loko akwiiya zintu nikuba kacili mwida. Kacili mwida, mwaneenu ulakonzya kumvwa jwi lyanu akumvwa mbomulimvwa. Ciindi mwaneenu nacili mutete, amumubalile. Nikuba kuti kataliikuzimvwisisya nzyomulikumubalila, eezi zilakonzya kumugwasya kuti abaa ciyandisyo cakubala ciindi naakomena.\nMutabonaanga mwaneenu ucili muniini loko kuti amumvwe kamuliikwaambula atalaa Leza. Weelede kumumvwa kamuliikukomba kuli Jehova. (Deuteronomo 11:19) Nikuba ciindi nomulisenyaamwi, amwaambule atalaa zintu zyakalengwaa Leza. (Intembauzyo 78:3, 4) Nayoobukomena mwaneenu, uyoobona mbomumuyanda Jehova alakwe uyooyiiya kuyanda Jehova.\nKomba kuti ujane busongo bwakuyiisya mwanaako\nYindulula majwi azintu ziyandikana nzyoyanda kuti mwanaako azizibe ikuti atalisye kwiiya kacili munini\nMWANA ULAKONZYA KUPA KUTI LUKWATANO LUBOTEZYE\nMukuya kwaciindi, iwe ayooyo ngokwetenaawe muyoolyiiba alimwi muyoobotelwa mbuli bazyali. Kukomezya mwana kulakonzya kupa kuti muyungizye kubaa luyando, kukkazika moyo, akubaa buuya. Kubaa mwana kuyoocita kuti buzolwani bwenu busime, ikuti mwabelekelaamwi alimwi kamugwasyanya. Majwi aIntembauzyo 127:3 ayoozuzikizigwa kuli ndinywe aakuti: “Micelo yabuntu mbulumbu bwakwe.”\nMviki yakiinda, niinzi ncindakacita citondezya kuti ndilazilumba eezyo mulumaangu naa mwanakazaangu nzyacitila mpuli?\nNdiilili nindakajinka kwaambula atalaa ndiswe ikutali kwaambula atalaa azyamwaneesu luzutu?


Makani Aakuluula: Jehova Kunyina Naandilekelezya Pe! | Ba Erika Nöhrer Bright\nJehova Kunyina Naandilekelezya Pe!\nAkaluulwa aba Erika Nöhrer Bright\nNdakali akati kabasimbi baniini bone ibakasalwa kupa Adolf Hitler maluba-luba naakamana kwaamba mulumbe ciindi cimwi. Ino nkaambo nzi ncondakasalilwa? Bataata bakali basungu mumilimo yambunga ya Nazi alimwi bakali banamutekenya bamusololi wambunga eeyo mucooko motwakali kukkala. Bamaama bakali basungu mubukombi bwaci Katolika alimwi bakali kuyanda kuti ndikabe siite. Nokuba kuti kwakali bukkale oobu bobilo ibwakali kukonzya kundiyunga kapati, kunyina nondakanjila mbunga ya Nazi naa kuba siite. Andimwaambile kaambo ncocakali boobo.\nNDAKAKOMENENA mu Graz, Austria. Nondakakkwanya myaka yakuzyalwa iili ciloba, ndakatumwa kucikolo kuyooyiya zyabukombi. Nokuba boobo, ndakalibonena bukkale bubyaabi bwakutalilemeka mumakani aakoonana ibwakali kucitwa akati kabapaizi abamasiite. Aboobo bamaama bakandizumizya kuti ndizwe acikolo kautanamana mwaka.\nMukwasyi wesu a Bataata kabasamide yunifoomu yabusikalumamba\nKuzwa waawo, ndakaunka kucikolo nkobakkala akoona basicikolo. Busiku bumwi, Bataata bakaboola ooko kutegwa bandibweze akunditola kubusena bukwabilidwe nkaambo mu Graz kwakali kudubulana kupati. Twakaakuyubila mudolopo lya Schladming. Notwakasika buyo alimwi akuzabuka bbiliki limwi, bbiliki eelyo lyakanyonyoonwa lyoonse abbomba. Alimwi aciindi cimbi, ndeke izyakali kuulukila mumulenga-lenga zyakadubula mulubuwa motwakabede mebo abakaapa. Kuzikusika kumamanino aankondo, kulibonya kuti cikombelo alimwi amfwulumende iyakali kulela zyakatulekelezya.\nKWIIYA LUGWASYO LWINI-LWINI\nMu 1950, Kamboni wa Jehova umwi wakatalika kukambaukila bamaama mulumbe wamu Bbaibbele. Ndakali kuswiilila kumibandi yabo alimwi buya ndakali kuunka abamaama kumiswaangano yambungano imwi. Nobakasyoma kuti Bakamboni ba Jehova mbebakajisi kasimpe, bakabbapatizyigwa mu 1952.\nAciindi eeco, mbungano yakaliko mubusena oobo kulindime yakali mbuli busena ooko bamacembele balikke-likke nkobaswaangana. Nokuba boobo, kumbele twakaswaya mbungano ooko ikwakali bakubusi banji—ikutali kabunga kabamacembele balikke-likke pe! Notwakajokela ku Graz, ndakatalika kujanika kumiswaangano yoonse, alimwi kalitanalampa andime ndakasinizya kuti nzyondakali kwiiya kakali kasimpe. Kuyungizya waawo, ndakazoozyiba kuti Jehova ngu Leza uupa babelesi bakwe lugwasyo lwini-lwini. Ulacita oobo noliba leelyo notulimvwa kuti tuli tolikke mubukkale bukatazya mbotutakonzyi kuzunda.—Int. 3:5, 6.\nNdakali kuyanda kwaambila bamwi kasimpe. Ndakasaanguna kwaambila banabokwesu. Bapati bangu bone basimbi bakalizwide kale aŋanda kuyoobeleka kabali bamayi muzikolo. Pele ndakabaswaya muminzi iindene-indene mobakali kukkala akubakulwaizya kwiiya Bbaibbele. Mukuya kwaciindi, banabokwesu boonse bakacita oobo akuba Bakamboni ba Jehova.\nMunsondo yabili kandili mumulimo wakukambauka kuŋanda aŋanda, ndakayaanya mukaintu wakajisi myaka yakuzyalwa iili kuma 30 walo ngondakatalika kwiiya limwi Bbaibbele. Wakayaambele cakuti wakabbapatizyigwa, mpoonya nokwakainda ciindi, balumi bakwe abana bakwe basankwa bobilo abalo bakacita oobo. Ciiyo eeci cakaluyumya lusyomo lwangu. Ino nkaambo nzi? Akaambo kakuti kunyina wakayiide kale Bbaibbele andime. Ndakali kulibambila kabotu ciiyo cimwi acimwi. Munzila imwi, ndakali kusaanguna kucita oobo kutegwa ndiliyiisye ndemwini mpoonya akucikonzya kuyiisya sikwiiya wangu. Eeci cakapa kuti ndikamvwisye kapati kasimpe. Mu April 1954, ndakatondezya kulyaaba kwangu kuli Jehova kwiinda mukubbapatizyigwa mumeenda.\n“TULAPENZYEGWA, PELE TATULEKELEZYEGWI PE”\nMu 1955, ndakajanika kumuswaangano waakati kamasi ku Germany, France, aku England. Notwakali mudolopo lya London, ndakayaanya mukwesu Albert Schroeder. Wakali mwiiyi ku Cikolo Cakwiiya Bbaibbele ku Gileadi, alimwi kumbele wakaba umwi wamu Kabunga Keendelezya. Notwakali kweendeenda mu British Museum, Mukwesu Schroeder wakatutondezya malembe aakaindi aa Bbaibbele amwi. Malembe aaya akajisi zina lya Leza mumabala aa Chihebrayo, mpoonya wakatupandulwida ncaakali kuyandika kapati. Eeci cakayungizya luyando lwangu kuli Jehova alimwi akukasimpe, akundipa kuti ndibe amakanze aakuzumanana kusumpula kasimpe kajanika mu Jwi lya Leza.\nKandili angotwakali kubeleka limwi (kululyo), notwakali bapainiya baalubazu ku Mistelbach, Austria\nMu January 1, 1956, ndakatalika kubeleka kandili mupainiya waciindi coonse. Nokwakainda myezi yone, ndakatambwa kubeleka kandili mupainiya waalubazu mu Austria. Kuciindi eeco, kwakanyina Bakamboni mu Mistelbach, dolopo mwalo mondakeelede kubelekela. Pele kuli buyumuyumu bumwi mbondakajana. Mebo alimwi amupainiya ngotwakali kubeleka limwi twakaliindene kapati. Ndakajisi myaka yakuzyalwa iitandila ku 19 alimwi ndakali kuzwa mudolopo; walo wakajisi myaka yakuzyalwa iili 25 alimwi wakali kuzwa kumunzi. Ndakali kumuka kubuka; walo wakali kufwambaana kubuka. Masiku, ndakali kumuka koona; walo wakali kufwambaana koona. Nokuba boobo, kutobela lulayo lwamu Bbaibbele, kwakatugwasya kumana buyumuyumu oobo akukkomana akaambo kakuzwidilila katuli bapainiya babelekela antoomwe.\nMubwini, twakayaanya buyumuyumu bupati bumbi. Kwakali akupenzyegwa buya, pele ‘tiitwakalekelezyegwa pe.’ (2Kor. 4:7-9) Ciindi cimwi, notwakali kukambauka mumunzi umwi, bantu bakaangununa babwa babo kutegwa batulume. Mebo angotwakali kubeleka limwi mukaindi kasyoonto twakazingulukwa ababwa bapati-pati kabakuwa akutondezya menyo aabo. Twakajatana mumaanza, mpoonya ndakapaila, “akaka, Jehova, batuluma, tufwe cakufwambaana!” Ciindi babwa nobakasika afwaafwi andiswe, bakaima, bakatalika kunyanyaasya micila yabo, mpoonya bakaunka. Twakalimvwa kuti Jehova ngowakatukwabilila. Notwakamana, twakakambauka mumunzi woonse, alimwi cakatukkomanisya kapati ncakuti, bantu bakali kututambula kabotu. Ambweni bakagambwa kuti babwa tiibakatuluma naa kuti tiitwakacileka akaambo kakucitikilwa cintu ciyoosya cili bobuya. Mukuya kwaciindi, bamwi babo bakaba Bakamboni.\nTwakacitikilwa acimbi cintu ciyoosya. Bumwi buzuba bamukamwini ŋanda mpotwakali kukkala bakaboola kabakoledwe, akutalika kukonga kuti balatujaya kabaamba kuti twakali kunyonganya bantu mucilawo. Bakaintu babo bakasoleka kubatontomeka pele cakaala. Twakali kuswiilila zyoonse zyakali kucitika katuli muŋanda yesu yamujulu. Cakufwambaana twakayaamika zyuuno kumulyango wesu akutalika kubikka zintu muzibbeeke zyesu. Ciindi notwakajalula mulyango, twakabona baalumi aabo bamukamwini ŋanda kabaimvwi, kumwi kabajisi cipeni cipati. Aboobo twakatija kubelesya mulyango wakunze aŋanda, twakaselemuka akwiinda kazila kainda mugaadeni katujisi azintu zyesu alimwi tiitwakajokela limbi pe.\nTwakaunka kuhotela akubuzya naa kwakali luumu. Kweelana azintu mbozyakaba, twakakkala aawo kutandila kumwaka omwe, calo icakagwasya kapati mulimo wesu. Munzila nzi? Hotela lyakali akati kadolopo, alimwi basikwiiya Bbaibbele besu bamwi bakali kuyanda kuti kababoola kwiiya ahotela. Kalitanalampa, twakatalika kuba amuswaangano waciiyo cabbuku a Ciiyo ca Ngazi Yamulindizi nsondo ansondo muluumu yesu ahotela, kwakali kujanika bantu babalilwa ku 15.\nTwakakkala mu Mistelbach kwaciindi ciinda kumwaka omwe. Mpoonya ndakatumwa alimwi ku Feldbach, Graz nkoili kumusanza lwaajwe. Ndakaba amupainiya wakubeleka limwi mupya, pele alimwi akwalo kwakanyina mbungano. Twakali kukkala mukaluumu kasyoonto muŋanda yamujulu yabili yazisamu. Muwo wakali kunjila mutusena twakali akati kazisamu, aboobo twakali kusola kutusinka tusena kubelesya mapepa aamiteende. Meenda twakali kuteka kumugoti. Pele zyoonse eezyi tiizyakaba zyabuyo. Mumyezi misyoonto buyo, kabunga kakatalisyigwa. Mukuya kwaciindi, banamukwasyi bali 30 bamwi mbotwakali kwiiya limwi bakaboola mukasimpe!\nZintu zyakacitika zili boobo zyakayumya kulumba nkondijisi kulugwasyo lwini-lwini lwa Jehova kuli baabo ibabikkila maano kuzintu zya Bwami. Nokuba kuti bantu tabakonzyi kutupa lugwasyo ndotuyandika, walo Jehova nkwali lyoonse.—Int. 121:1-3.\nKUGWASYIGWA ‘AJANZA LYA LEZA LYALULYO LYABULULAMI’\nMu 1958 muswaangano waakati kamasi wakali kuyoocitika mu New York City, mu Yankee Stadium alimwi aku Polo Grounds. Ndakalembela kutegwa ndikajanike, alimwi bakumutabi wa Austria bakandibuzya kuti naa inga ndayanda kunjila Cikolo ca Gileadi canamba 32. Ino mbuti mbondakali kukonzya kukaka coolwe cili boobo? Mpoonya-mpoonya ndakaingula kuti, “Ndilayanda!”\nMukkilasi ku Gileadi, ndakali kukkala munsi-munsi aba Martin Poetzinger. Bakaliyumya kuzintu zibyaabi zyakali kucitika munkambi zyaba Nazi. Abalo nokwakainda ciindi bakabeleka mu Kabunga Keendelezya. Katwiiya mukkilasi, ba Martin zimwi ziindi bakali kubuzya caansaansi kuti, “ba Erika, ino eeco caamba nzi mumwaambo waci German?”\nNotwakasika akati kalwiiyo lwesu, ba Nathan Knorr bakaambilizya nkotwakali kuyootumwa kuyoobelekela. Mebo ndakali kuyootumwa ku Paraguay. Akaambo kakuti ndakali muniini, ndakali kuyandika kuzumizyigwa abazyali bangu kutegwa ndinjile mucisi eeco. Nondakamana kubweza pepa eelyo lindizumizya, ndakasika ku Paraguay mu March 1959. Ndakatumwa kuŋanda yabamisyinali ku Asunción, ooko nkondakaba amupainiya mweenzuma mupya.\nKakutanainda ciindi cilamfwu, ndakaswaangana aba Walter Bright, bamisyinali ibakanjila cikolo mukkilasi yanamba 30. Mukuya kwaciindi, twakakwatana alimwi twakali kukonzya kulwana mapenzi aamubuumi antoomwe. Kufwumbwa twajana penzi, twakali kubala cisyomezyo ca Jehova icili kulugwalo lwa Isaya 41:10 cakuti: “Utayoowi pe, nkaambo ndilaanduwe. Utalibiliki pe, nkaambo ndime Leza wako. Ndilakuyumya, inzya ndilakugwasya.” Eeci cakatuyumya kuti kufwumbwa kuti twasolekesya kuzumanana kusyomeka kuli Leza akubikka Bwami bwakwe mubusena bwakusaanguna, kunyina naakali kuyootulekelezya.\nMukuya kwaciindi, twakatumwa kuyoobelekela kubusena buli afwaafwi amunyinza wa Brazil. Okuya musololi wacikombelo wakayunga bakubusi kuti bafwuse mabwe kuŋanda yesu yabumisyinali, yalo yatakali kale kabotu. Mpoonya ba Walter bakatalika kwiiya Bbaibbele amupati-pati wamapulisa. Mupati-pati wamapulisa wakabona masimpe kuti bamapulisa nkobali afwaafwi aŋanda yesu kwansondo yoonse, alimwi basikupenzya kunyina nobakatupenzya limbi. Kalitanalampa, twakalonzyegwa akuya kukkala kumaanda aakali kabotu kutala aamunyinza wa Brazil. Eeci cakaba coolwe nkaambo twakali kucikonzya kuba amiswaangano koonse kobilo ku Paraguay aku Brazil. Katutanazwa ooku, kwakali mbungano zisyoonto zyobilo.\nKandili abalumi bangu ba Walter, ciindi notwakali bamisyinali ku Asunción, Paraguay\nJEHOVA WAZUMANANA KUNDILANGANYA\nBamadokotela bangu bakandaambilide kuti tandikonzyi kuba amwana, aboobo mu 1962 cakatugambya notwakazyiba kuti ndakalimitide! Mpoonya twakaakukkala mudolopo lya Hollywood, ku Florida, afwaafwi amukwasyi waba Walter. Kwamyaka iili mbwiibede, bukkale tiibwakali kuzumizya kuti ba Walter andime katucita bupainiya. Twakeelede kulanganya mukwasyi. Nokuba boobo, twakazumanana kubikka mubusena bwakusaanguna ziyandika zya Bwami.—Mt. 6:33.\nNotwakasika mu Florida mu November 1962, twakagambwa kujana kuti mizeezo iyakali kupegwa mucilawo kujatikizya kwaandaana kwamibala yakali kupandulula kuti bakwesu basiya bakeelede kucita miswaangano yabo balikke kakunyina kusangana abakwesu bakuwa, alimwi akuti bakali kukambaukila mumasena aandeene. Pele Jehova kunyina nasalulula mibala yabantu, alimwi kalitanalampa mbungano zyakaswaanganizyigwa kakunyina kusalana mubala. Janza lya Jehova lyakalibonya mububambe oobu, nkaambo lino kuli mbungano zinji mubusena oobo.\nCuusisya ncakuti, ba Walter bakafwa abulwazi bwakkansa yakubongo mu 2015. Bakali balumi bali kabotu kwamyaka iili 55, bakali kumuyanda Jehova alimwi bakagwasya bakwesu banji. Ndilangila ciindi nondiyoobabona alimwi kabali kabotu ciindi baakubusyigwa.—Mil. 24:15.\nNdilalumba kapati akaambo kakuba mumulimo waciindi coonse kwamyaka iinda ku 40, kandikkomene alimwi akulongezyegwa kapati. Mucikozyanyo, mebo aba Walter twakacikonzya kujanika ciindi ziiyo zyesu zya Bbaibbele zili 136 nozyakali kubbapatizyigwa. Nokuba boobo, kwakali abuyumuyumu. Pele tiitwakabubona kuba twaambo itukonzya kutulesya kubelekela Leza wesu uusyomeka. Muciindi caboobo, twakaswena afwaafwi anguwe, kusyoma nguwe kubamba makani aciindi cakwe ceelede alimwi munzila njayanda mwini. Alimwi ulacita oobo!—2Tim. 4:16, 17.\nNdilabayeeya kapati ba Walter, pele bupainiya bulandigwasya kuliyumya. Ndajana kuti cilagwasya kapati kuyiisya bamwi, ikwaambisya kwiiya kujatikizya bulangizi bwabubuke ambabo. Mubwini, munzila zinji nzyonditakonzyi kubala, Jehova kunyina naandilekelezya pe. Mbubwenya mbwaakasyomezya, wali kundilanganya, kundiyumya alimwi akundijatilila ‘ajanza lyakwe lyalulyo lyabululami.’—Is. 41:10.\nZilongezyo Zilaboola Kwiinda Mukucita Nzyatwaambila Jehova Kuti Tucite\nTwakalubona Luzyalo lwa Leza Munzila Zinji


Kulonga 1 IBBAIB63 - Ngaaya mazina aabana ba-Israyeli - Bible Search\nMatalikilo 50 Kulonga 2\nBa-Israyeli mbubakavula ku-Egepita\n1-Ngaaya mazina aabana ba-Israyeli ibakeza ku-Egepita a-Jakobo, umwi aumwi aciinga cakwe: 2Rubeni, Simeoni, Levi, a-Juda, 3Isakara, Zebuloni, a-Benjamini, 4Dani, a-Nafitali, Gadi, a-Aseri. 5-Bantu aba boonse ibakazwa mucikungu ca-Jakobo bakali makumi aali musanu aabili, nkaambo Josefa kali kale mu-Egepita. 6-Lino Josefa wakafwa, abakulana bakwe boonse, abamusdanyina boonse. 7-Pele bana ba-Israydi bakazyalisya akuvulisya, bakaba banji akujata inguzu loko loko, mane nyika yakazula mbabo.\n8-Lino kwakabuka mwami mupya mu-Egepita iwatakezi Josefa. 9-Oyu wakaambila bantu bakwe kuti, Amubone! Bantu babana ba-Israydi mbanji, alimwi mbayumu kwiinda ndiswe, 10-Atubacitile camaanu, nkaambo na kabaciya buvula, ambweni tulasikilwa inkondo, lino abalo bayoosangana abasinkondoma, bayootulwisya, bayooloboka kuzwa mucisi cesu. 11-Nkaambo kako bakababikila basikubabelesya cibbalo, kuti babapenzye amikuli, nkabela bakayakila Farao minzi yazilondwedo, Pitomu a-Ramese. 12Pele nebakainda kubapenzya, balo bakainda kuzyalisya akuvula. Aboobo bakali kubayoowa loko. 13Lino ba-Egepita bakabelesya bana ba-Israyeli milimo yalunya. 14-Bakaminya buumi bwabo amilimo miyumu yabulongo ayazitina amilimo yoonse yamyuunda. Mumilimo yoonse njibakali kumana, bakali kubabelesya calunya.\n15Lino mwami wa-Egepita wakaambila basikutumbusya ba-Hebrayo. Izina lyaumwi kali Sifra aumwi kali Puwa. 16Wakati, Mwatumbusya banakazi ba-Hebrayo, mwababona azitumbukilo, na ngumulombe muleelede kumujaya, pele na musimbi, mumuleke apone. 17-Nekubaboobo basikutumbusya bakayoowa Leza, teebakacita mwami wa-Egepita mbwaakabalailila, bakali kufutusya balombe. 18Elyo mwami wa-Egepita wakaita basikutumbusya, wabaambila kuti, Ino nkaambonzi nemwacita obo? Nkaambonzi mwafutula bana balombe? 19-Basikutumbusya bakavwiila Farao kuti, Nkaambo kakuti banakazi ba-Hebrayo tabali mbuli banakazi baEgepita pe. Balafwamba kutumbuka, sikutumbusya katana kunjila mobabede. 20-Nkabela Leza wakacitila basikutumbusya kabotu, abalo bantu bakavulisya akujata inguzu loko. 21-Alimwi basikutumbusya mbubakali kuyoowa Leza, wakabacitila inzubo. 22-Lino Farao wakalailila bantu bakwe boonse kuti, Boonse balombe bazyalwa amubawaale mulwizi, basimbi boonse amubafutule.


Bupanduluzi Buyungizyidwe | Mbomukonzya Kukkala Muluyando Lwa Leza\nAMUBALE MU Afrikaans Alur Amharic Bassa (Cameroon) Batak (Karo) Belize Kriol Boulou Cebuano Chichewa Chin (Hakha) Chin (Tiddim) Chitonga Chitonga (Zimbabwe) Chitumbuka Chiyao Chokwe Cibemba Cinyanja Colombian Sign Language Cuban Sign Language Danish Douala Dutch English Ewe Fijian Fon French Ga German Greek Guarani Gun Haitian Creole Herero Hiligaynon Hindi Hungarian Iloko Indian Sign Language Indonesian Irish Javanese Jula Kabiye Kabuverdianu Karen (S'gaw) Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Krio Kwanyama Kyangonde Lhukonzo Lingala Luganda Luvale Malay Malayalam Mambwe-Lungu Mbunda Mongolian Moore Myanmar Ndebele Ndebele (Zimbabwe) Nepali Ngangela Nias Norwegian Nyaneka Okpe Otetela Pangasinan Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romany (Southern Greece) Russian Samoan Sango Sena Sepedi Sesotho (South Africa) Seychelles Creole Sidama Silozi Sinhala Spanish Spanish Sign Language Sunda Swahili Swahili (Congo) Swedish Tagalog Tamil Thai Tigrinya Tok Pisin Tongan Tshiluba Tuvaluan Ukrainian Uruund Vietnamese Wayuunaiki Wolaita Zande\nMilawo ya Leza iyeeme anjiisyo zyakwe. Njiisyo eezyi nkasimpe kajanika mu Bbaibbele. Zilatugwasya kumvwisya mbwayeeya Leza alimwi ambwalimvwa kujatikizya makani aamwi. Njiisyo zilatugwasya kusala kabotu mubuumi alimwi akucita ziluzi. Zilagwasya kapati kwaambisya mubukkale butaambidwe cacigaminina mumilawo ya Leza.\n▸ Cibalo 1, muncali 8\nKumvwida Jehova caamba kutobela ncatwaambila kucita kakunyina kusinikizyigwa buya. Jehova uyanda kuti katumumvwida akaambo kakuti tulamuyanda. (1 Johane 5:3) Ikuti katumuyanda alimwi akumusyoma Leza, tunootobela malailile aakwe mubukkale buli boonse. Tunoomumvwida noliba leelyo nocikatazya kucita boobo. Ncibotu kumvwida Jehova, nkaambo ulatuyiisya mbotukonzya kupona buumi buli kabotu lino alimwi utusyomezya kuti tuyookkomana azilongezyo zinji kumbele.—Isaya 48:17.\n▸ Cibalo 1, muncali 10\n3 LWAANGULUKO LWAKULISALILA\nToonse, Jehova wakatupa lwaanguluko lwakulisalila, naa nguzu zyakulisalila zyakucita. Tanaakatulenga mbuli malobboti. (Deuteronomo 30:19; Joshua 24:15) Tulakonzya kubelesya lwaanguluko lwesu lwakulisalila ikusala zyakucita zili kabotu. Pele ikuti tiitwabikkila maano, tulakonzya kusala zintu zitali kabotu. Kuba alwaanguluko lwakulisalila caamba kuti tweelede kusala naa tuyanda kusyomeka kuli Jehova alimwi akutondezya kuti tulamuyanda ncobeni.\n▸ Cibalo 1, muncali 12\n4 ZYEELELO ZYAKULILEMEKA\nJehova wabikka zyeelelo zyakulilemeka naa malailile aajatikizya mbotweelede kulilemeka. Mu Bbaibbele, tulakonzya kwiiya zyeelelo eezyi alimwi akuzyiba mbozikonzya kutugwasya kupona buumi buli kabotu. (Tusimpi 6:16-19; 1 Bakorinto 6:9-11) Malailile aaya alatugwasya kuzyiba zintu Leza nzyabona kuti zililuzi naa taziluzi. Alimwi alatugwasya kuzyiba mbotukonzya kuyanda bamwi, mbotukonzya kusala kabotu alimwi ambotukonzya kutondezya luzyalo kuli bamwi. Nokuba kuti zyeelelo zyamunyika ziyaabuya aansi, zyeelelo zya Jehova kunyina nozicinca pe. (Deuteronomo 32:4-6; Malaki 3:6) Ikuti twazitobela zilakonzya kutukwabilila kumubili alimwi akumizeezo.\n▸ Cibalo 1, muncali 17\nManjezyeezya eesu nkulimvwa kwamukati nkotulimvwa kujatikizya ciluleme acitaluleme. Toonse, Jehova wakatupa manjezyeezya. (Baroma 2:14, 15) Kutegwa manjezyeezya kaabeleka kabotu, tweelede kwaayiisya kweelana azyeelelo zya Jehova zyakulilemeka. Mpoonya manjezyeezya eesu alakonzya kutugwasya kusala zintu zimukkomanisya Leza. (1 Petro 3:16) Manjezyeezya eesu alakonzya kutucenjezya ciindi notuyanda kusala cintu citali kabotu, naa alakonzya kutupa kulimvwa bubi twamana kucita cintu citali kabotu. Manjezyeezya eesu alakonzya kucileka kubeleka kabotu, pele kwiinda mukugwasyigwa a Jehova, tulakonzya kwaalulamika alimwi. Manjezyeezya mabotu atupa luumuno lwamumizeezo alimwi akutupa kulimvwa kuba aabulemu.\n▸ Cibalo 2, muncali 3\n6 KUYOOWA LEZA\nKuyoowa Leza caamba kumuyanda alimwi akumulemeka kapati cakuti tatweelede kucita cintu cili coonse citamukkomanisyi. Kuyoowa Leza kulatugwasya kucita zintu ziluzi alimwi akweeleba kucita zintu zitaluzi. (Intembauzyo 111:10) Kutupa kuswiilila kuzintu zyoonse Jehova nzyatwaambila kucita. Alimwi kulatugwasya kuzuzikizya zisyomezyo zyesu kulinguwe nkaambo tulamulemeka kapati. Kuyoowa Leza kulatujatikizya mbotuyeeya, mbotubeendelezya bamwi alimwi azyakusala nzyotusala buzuba abuzuba.\n▸ Cibalo 2, muncali 9\nKweempwa kulabikkilizya akuusa kapati muntu nkwakonzya kuba ankuko akaambo kakuti wacita cibi. Aabo bamuyanda Leza balimvwa bubi ciindi nobazyiba kuti bacita cintu citeendelani azyeelelo zyakwe. Ikuti twacita cintu cibi, tweelede kukombelezya Jehova kutegwa atulekelele kwiinda mucinunuzyo cacipaizyo ca Jesu. (Matayo 26:28; 1 Johane 2:1, 2) Ciindi notweempwa kuzwa ansi aamoyo alimwi akuleka kucita zintu zibi, tulijisi lusyomo lwakuti Jehova ulatulekelela. Aboobo tatweelede kulimvwa bubi kujatikizya zintu nzyotwakacita musyule. (Intembauzyo 103:10-14; 1 Johane 1:9; 3:19-22) Tweelede kubeleka canguzu kwiiya kukulubizya kwesu, kucinca kuyeeya kutali kabotu alimwi akupona kweelana azyeelelo zya Jehova.\n▸ Cibalo 2, muncali 18\n8 KUGWISYIGWA MUMBUNGANO\nIkuti muntu iwacita cibi cipati katayandi kweempwa alimwi akukaka kutobela zyeelelo zya Jehova, ulakonzya kuleka kuba cibeela cambungano. Weelede kugwisyigwa mumbungano. Ciindi umwi naagwisyigwa mumbungano, tatweelede kuzumanana kuyanzana amuntu ooyo alimwi tweelede kuleka kubandika anguwe. (1 Bakorinto 5:11; 2 Johane 9-11) Bubambe oobu bwakugwisyigwa mumbungano, bukwabilila zina lya Jehova alimwi ambungano. (1 Bakorinto 5:6) Alimwi kugwisyigwa mumbungano, ndulayo lukonzya kugwasya muntu kweempwa kutegwa apiluke kuli Jehova.—Luka 15:17.\n▸ Cibalo 3, muncali 19\n9 MALAILILE, BUSOLOZI ALIMWI ALULAYO\nJehova ulatuyanda alimwi ulayanda kutugwasya. Nkakaambo kaako ulatupa malailile, busolozi alimwi alulayo kwiinda mukubelesya Bbaibbele alimwi abantu ibamuyanda Leza. Mbotuli bantu batalondokede, tuyandika lugwasyo oolu. (Jeremiya 17:9) Ciindi notubaswiilila cabulemu aabo mbabelesya Jehova kutusololela, tutondezya kuti tulamulemeka alimwi tulayanda kumumvwida.—Bahebrayo 13:7.\n▸ Cibalo 4, muncali 2\n10 KULISUMPULA ALIMWI AKULICESYA\nMbwaanga tatulondokede, ncuuba-uba kutalika kuliyanda alimwi akulisumpula. Pele Jehova uyanda kuti katulicesya. Kanji-kanji, tulatalika kwiiya kulicesya ciindi notulyeezyanisya a Jehova mpoonya tulazyiba mbotuli basyoonto kulinguwe. (Jobu 38:1-4) Cibeela cimwi ciyandika kapati cakulicesya, nkwiiya kuyeeya kujatikizya bamwi alimwi azintu zikonzya kubakkomanisya kutali buyo zikkomanisya ndiswe. Kanji-kanji kulisumpula kupa muntu kutalika kulimvwa kuti ulayandika kapati kwiinda bamwi. Muntu uulicesya, cakusyomeka ulalilingula akubona zintu nzyakonzya kucita alimwi akubona kulezya kwakwe. Tayoowi kwaamba kuti walubizya, kulilekelela alimwi akutambula mizeezo yabamwi alimwi alulayo. Muntu uulicesya usyoma Jehova muzintu nzyacita alimwi ulabutobela busolozi bwakwe.—1 Petro 5:5.\n▸ Cibalo 4, muncali 4\nBweendelezi nkuba aanguzu zyakupa malailile alimwi akusala zyakucita. Jehova ngomweendelezi mupati kujulu alimwi aanyika. Akaambo kakuti nguwakalenga zintu zyoonse, ngo Muntu wiinda kuba aanguzu mububumbo boonse. Lyoonse bweendelezi bwakwe ulabubelesya kugwasya bamwi. Jehova wapa bantu bamwi mukuli wakutulanganya. Mucikozyanyo, bazyali, baalu bamumbungano alimwi amfwulumende balijisi nguzu zimwi, alimwi Jehova uyanda kuti katubelekela antoomwe ambabo. (Baroma 13:1-5; 1 Timoteyo 5:17) Pele ciindi milawo yabantu noikazyanya amilawo ya Leza, tweelede kumvwida Leza kutali bantu. (Milimo 5:29) Ciindi notuzumina bweendelezi bwabaabo Jehova mbabelesya, tutondezya Jehova kuti tulakulemeka kusala kwakwe.\n▸ Cibalo 4, muncali 7\nJehova ubelesya baalu, ibakwesu bajisi luzyibo, kulanganya mbungano. (Deuteronomo 1:13; Milimo 20:28) Baalumi aaba balatugwasya kuzumanana kuba acilongwe ciyumu a Jehova alimwi akumukomba muluumuno alimwi amunzila iili kabotu. (1 Bakorinto 14:33, 40) Kutegwa baalu basalwe amuuya uusalala, beelede kusika azyeelelo zijanika mu Bbaibbele. (1 Timoteyo 3:1-7; Tito 1:5-9; 1 Petro 5:2, 3) Tulaisyoma alimwi akwiigwasyilizya mbunga ya Leza, nkakaambo kaako calukkomano tubelekela antoomwe abaalu.—Intembauzyo 138:6; Bahebrayo 13:17.\n▸ Cibalo 4, muncali 8\n13 SILUTWE WAMUKWASYI\nJehova wakapa bazyali mukuli wakulanganya bana babo alimwi abamuŋanda yabo. Nokuba boobo, Bbaibbele lyaamba kuti mulumi ngosilutwe wamukwasyi. Ikuti naa kakunyina usyi muŋanda, banyina mbababa basilutwe bamukwasyi. Mukuli wasilutwe wamukwasyi ubikkilizya kujanina mukwasyi izyakulya, zyakusama alimwi abusena bwakukkala. Cilayandika kapati kuti silutwe wamukwasyi kali kumbele mukusololela mukwasyi wakwe kukomba Jehova. Mucikozyanyo, weelede kubona masimpe kuti lyoonse balajanika kumiswaangano yambungano, balatola lubazu mumulimo wakukambauka alimwi akwiiya Bbaibbele antoomwe. Kuyungizya waawo, silutwe wamukwasyi nguusala zyakucita. Lyoonse, ulasola kwiiya Jesu kwiinda mukuba muntu siluzyalo alimwi uunyoneka, tali silunya pe. Eeci cipa kuti kakuli luyando mumukwasyi, kutegwa boonse mumukwasyi kabalimvwa kukwabililwa alimwi akuyumya cilongwe cabo a Jehova.\n▸ Cibalo 4, muncali 12\n14 KABUNGA KEENDELEZYA\nKabunga Keendelezya nkakamu kabaalumi ibajisi bulangizi bwakujulu balo ibabelesyegwa a Leza kusololela mulimo wabantu bakwe. Mumwaanda wamyaka wakusaanguna, Jehova wakabelesya kabunga keendelezya kusololela mbungano ya Banakristo bakusaanguna mubukombi bwabo alimwi amulimo wabo wakukambauka. (Milimo 15:2) Mazuba aano, kabunga kabakwesu ibali mu Kabunga Keendelezya mbobali kumbele kusololela, kulailila alimwi akukwabilila bantu ba Leza. Ciindi bakwesu aaba nobasala zyakucita, basyoma busolozi bwa Jwi lya Leza alimwi amuuya wakwe uusalala. Kabunga aaka kabaalumi bananikidwe Jesu wakakaita kuti “muzike uusyomeka alimwi uucenjede.”—Matayo 24:45-47.\n▸ Cibalo 4, muncali 15\n15 KUSAMA CITAMBALA\nZimwi ziindi mucizyi ulakonzya kulombwa kucita mulimo umwi mumbungano walo weelede kucitwa amukwesu. Ciindi nacita mulimo ooyu, ulatondezya bulemu kububambe bwa Jehova kwiinda mukusama citambala. Pele kusama citambala kubeleka buyo mubukkale bumwi. Mucikozyanyo, mucizyi ulakonzya kusama citambala ciindi nasololela ciiyo ca Bbaibbele ikuti kali amulumaakwe naa mukwesu uubbapatizyidwe.—1 Bakorinto 11:11-15.\n▸ Cibalo 4, muncali 17\n16 KUTATOLA LUBAZU MUMAPOLITIKISI\nIkuti katutatoli lubazu mumapolitikisi, nkokuti tukaka kujatikizyigwa munzila iili yoonse mumakani aamapolitikisi. (Johane 17:16) Bantu ba Jehova basumpula Bwami bwakwe. Aboobo tabatoli lubazu mutwaambo twacisi mbubonya mbuli Jesu.\nJehova utulailila ‘kuzimvwida mfwulumende abaabo bajisi nguzu zyabweendelezi.’ (Tito 3:1, 2; Baroma 13:1-7) Pele mulawo wa Leza alimwi waamba kuti tatweelede kujaya pe. Aboobo manjezeezya aa Munakristo taakonzyi kumuzumizya kuunka kunkondo. Ikuti Munakristo kajisi coolwe cakusala kucita mulimo uutali wabusikalumamba muciindi camulimo wabusikalumamba, weelede kubona naa manjezyeezya aakwe alamuzumizya kucita oobo.\nTukomba Jehova alikke nkaambo Ngomulengi wesu. Nokuba kuti tulatondezya bulemu kuzitondezyo zyacisi, tatusalyuti ndembela naa kwiimba lwiimbo lwacisi. (Isaya 43:11; Daniele 3:1-30; 1 Bakorinto 10:14) Alimwi babelesi ba Jehova umwi aumwi ulalisalila kutavwoota nokuli kusala kwamapolitikisi. Eeci cili boobo akaambo kakuti twakasala kale kuba kulubazu lwamfwulumende ya Leza.—Matayo 22:21; Johane 15:19; 18:36.\n▸ Cibalo 5, muncali 2\n17 MUUYA WANYIKA\nNyika isumpula mizeezo ya Saatani. Mizeezo iili boobu ilidumide kapati akati kabantu ibatamuyandi alimwi ibatamwiiyi Jehova, aabo ibatatobeli zyeelelo zyakwe. (1 Johane 5:19) Mizeezo iili boobu alimwi azintu nzyobacita bantu akaambo kakuyeeya kuli boobu zyaambwa kuti muuya wanyika. (Baefeso 2:2) Bantu ba Jehova beelede kuba masimpe kuti tabazundwi amuuya uuli boobu. (Baefeso 6:10-18) Muciindi caboobo, swebo tulaziyanda nzila zya Jehova alimwi tulabeleka canguzu kukakatila kumizeezo yakwe.\n▸ Cibalo 5, muncali 7\nLuleyo caamba kukazya kasimpe kamu Bbaibbele. Basiluleyo bazangila Jehova a Jesu, Mwami uusalidwe wa Bwami bwa Leza, alimwi balasola kuyunga bamwi kuti babasangane. (Baroma 1:25) Inga bayanda kuti aabo bakomba Jehova batalike kudooneka. Bantu bamwi mumbungano ya Bunakristo yakusaanguna bakaba basiluleyo, alimwi buya naaba mazuba aano bamwi balacita mbubonya oobo. (2 Batesalonika 2:3) Aabo basyomeka kuli Jehova tabayanzani abasiluleyo. Tatweelede kulekela luyandisisyo lwakuzyiba zintu zimwi naa kuyungwa abantu bamwi kuti kutupe kutalika kubala, naa kuswiilila kumizeezo yabasiluleyo. Tulasyomeka kuli Jehova alimwi tukomba nguwe alikke.\n▸ Cibalo 5, muncali 9\n19 KUMANYA MILANDU\nMu Mulawo wa Musa, bana Israyeli bakali kulomba Jehova kuti abalekelele zibi zyabo. Bakali kuleta zipaizyo zyakumanya milandu izyamaila, mafwuta alimwi abanyama kutempele. Kwiinda mukucita boobu, bana Israyeli bakali kuyeezyegwa kuti Jehova wakalilibambilide kubalekelela zibi zyabo, kabali cisi, alimwi amuntu umwi aumwi kumugama. Kumbele, Jesu naakaaba buumi bwakwe akaambo kazibi zyesu, zipaizyo eezyi zyakumanya milandu zyakabula mulimo. Jesu wakapa cipaizyo cilondokede “ciindi comwe buyo kukabe kutamani.”—Bahebrayo 10:1, 4, 10.\n▸ Cibalo 7, muncali 6\n20 KUBALANGANYA KABOTU BANYAMA\nMu Mulawo wa Musa, bantu bakali kuzumizyigwa kulya banyama. Alimwi bakali kulaililwa kupa banyama kazili zipaizyo. (Levitiko 1:5, 6) Pele Jehova kunyina naakazumizya bantu bakwe kubaalunya kubanyama. (Tusimpi 12:10) Masimpe ngakuti, Mulawo wakajisi malailile aakali kukwabilila banyama kulunya. Bana Israyeli bakali kulaililwa kubalanganya kabotu banyama.—Deuteronomo 22:6, 7.\n21 TUBEELA TWABULOWA ALIMWI ANZILA ZYABUSILISI\nTubeela Twabulowa. Bulowa bupangwa azibeela zyone—maseelo aapanga bulowa (red cells), maseelo aalwana tuzunda (white cells), cibeela cipa kuti bulowa kabwaangana (platelets) alimwi ameenda aamubulowa (plasma). Zibeela eezyi zyone zipati-pati zyabulowa zilakonzya kwaandaanizyigwa mutubeela tusyoonto kapati, itwiitwa kuti tubeela twabulowa. *\nBanakristo balakaka kubikkwa bulowa naa cibeela cimwi akati kazibeela eezyi zipati zyone. Pele sena beelede kuzumina tubeela twabulowa? Bbaibbele talipi busolozi bugaminide mumakani aaya. Aboobo Munakristo umwi aumwi weelede kulisalila kweelana amanjezyeezya aakwe aakayiisyigwa Bbaibbele.\nBanakristo bamwi basala kukaka tubeela toonse twabulowa. Balakonzya kuyeeya kuti mu Mulawo wa Leza iwakapedwe kubana Israyeli, bulowa buli boonse ibwakagwisyigwa kuzwa mumunyama bwakeelede ‘kutilwa ansi.’—Deuteronomo 12:22-24.\nBamwi basala nzila iindene. Manjezyeezya aabo alabazumizya kutambula tubeela tumwi twabulowa. Balakonzya kuyeeya kuti tubeela tuniini ootu inga tatuciiminini buumi bwacilenge eeco nkobwakazwa bulowa.\nCiindi nomusala kujatikizya tubeela twabulowa, amulibuzye mibuzyo iitobela:\nSena ndilizyi kuti, ikukaka tubeela twabulowa caamba ikutazumina misamu imwi iilwana malwazi naa iikonzya kundigwasya kuleka kuzwa bulowa?\nIno inga ndabapandulwida buti badokota kujatikizya kaambo ncondikakila naa kutazumina kubelesya kabeela komwe naa tubeela tunji twabulowa?\nNzila Zyabusilisi. Mbotuli Banakristo, tatusangi bulowa naa kuyoobola bulowa bwesu kutegwa bukabelesyegwe kumbele twakwaandulwa. Nokuba boobo, kuli nzila azimwi zinga zyabeleka kubelesya bulowa bwakwe mulwazi. Munakristo umwi aumwi weelede kusalila kujatikizya bulowa bwakwe mbobuyobelesyegwa ciindi aakwaandulwa, aakupimwa kutegwa kuzyibwe naa kuli cilubide mumubili naa ikujana busilisi bumwi bweelede kubelesegwa. Ciindi zintu eezyi nozicitika, bulowa bwamulwazi bulayobolwa kubusena kumbi kwaciindi cili mbocibede.—Kutegwa mujane makani manji, amubone Ngazi Yamulindizi yamu, November 1, 2000, apeeji 30-31.\nMucikozyanyo, kuli nzila iitwa kuti hemodilution, yalo iicitwa mulwazi katanaandulwa. Kubelesya nzila eeyi, bulowa bwamulwazi bulagwisyigwa mumubili mpoonya kulabikkwa misamu iibweza busena bwabulowa. Kumane, bulowa bulapilusyigwa mumulwazi.\nNzila iimwi iitwa kuti cell salvage. Eeyi ninzila iigwasya kubweza bulowa ibwazwa ciindi mulwazi naandulwa, mpoonya bulainzyigwa mumuncini uusanzya akusefa bulowa, kumane bulapilusyigwa mumulwazi ciindi naandulwa naa naamana buyo kwaandulwa.\nBamadokota baliindene kujatikizya mbobazibelesya nzila eezyi. Aboobo katanazumina kwaandulwa, kupimwa naa kujana busilisi bumwi bweelede kubelesyegwa, Munakristo weelede kuzyiba kujatikizya bulowa bwakwe mbobuyoobelesyegwa.\nCiindi nomusala kujatikizya busilisi bwalo bukonzya kupa kuti kubelesyegwe bulowa bwanu, amulibuzye mibuzyo iitobela:\nIkuti bulowa bwangu bumwi buyoogwisyigwa mumubili wangu alimwi akuti buyoonyonganizyigwa kwaciindi cili mbocibede, sena manjezyeezya aangu ayoondizumizya kububona kuti bucili bulowa bwangu, akuti tabweelede ‘kutilwa ansi’?—Deuteronomo 12:23, 24.\nSena manjezyeezya aangu aayiisyidwe a Bbaibbele ayoondipa mulandu ciindi nondisilikwa, ikuti bulowa bwangu bumwi bwagwisyigwa, bwacitwa cintu cimwi kumane bwajolwa alimwi mumubili wangu?\nSena ndilizyi kuti ikukaka nzila zyoonse zyabusilisi zijatikizya kubelesya bulowa bwangu caamba kuti tandiyandi kupimwa bulowa, kubelesya muncini uusanzya bulowa ikuti insa yomwe naa zyoonse kazitabeleki (hemodialysis), alimwi akubelesya muncini uupompa akubikka muya ngotuyoya mubulowa naa kubelesya muncini uugwasyilizya moyo amapunga (heart-lung bypass machine)?\nKatutanasala kujatikizya tubeela twabulowa naa busilisi bujatikizya kubelesya bulowa bwesu, tweelede kupaila kuli Jehova ikulomba bulosolozi alimwi tweelede kuvwuntauzya. (Jakobo 1:5, 6) Twamana kucita boobo, tweelede kubelesya manjezyeezya eesu aayiisyidwe Bbaibbele kutegwa tusale cakucita. Tatweelede kubuzya bamwi kutegwa batwaambile ncobakonzya kucita ikuti kabali mubukkale bukonzyenye abwesu, alimwi tatweelede kulekela bamwi kuti batusalile cakucita.—Baroma 14:12; Bagalatiya 6:5.\nPepa ilyeelela mbuli kkaadi ya DPA, lilakonzya kubelesyegwa kulemba kusala kwanu kujatikizya kukaka kubikkwa bulowa kubugama naa zibeela zipati-pati zyone zyabulowa. Kkaadi eeyi ilakonzya kumwiiminina kutegwa mutabikkwi bulowa. Alimwi ilakonzya kubelesyegwa kulemba zyakusala zyanu kujatikizya tubeela twabulowa alimwi anzila zimwi zyabusilisi zijatikizya kubelesya bulowa bwanu.\n▸ Cibalo 7, muncali 11\n22 KUSALALA MUKULILEMEKA\nKusalala mukulilemeka caamba kuti micito yesu yeelede kusalala kweelana ambwazibona zintu Leza. Kusalala mukulilemeka kulabikkilizya anzyotuyeeya, nzyotwaamba alimwi anzyotucita. Jehova utulailila kuti tweelede kwiitantamuka micito iili yoonse iitasalali iijatikizya koonana naa bwaamu. (Tusimpi 1:10; 3:1) Tweelede kusalila limwi kutobela zyeelelo zya Jehova zisalala nokuba kuti tatunalijana mubukkale bukonzya kutusunka kucita cintu citaluzi. Tweelede kupaila lyoonse kuli Leza kutegwa atugwasye kuzumanana kuba amizeezo iisalala alimwi tweelede kuba amakanze aakukaka masunko aajatikizya kutalilemeka.—1 Bakorinto 6:9, 10, 18; Baefeso 5:5.\n▸ Cibalo 8, muncali 11\n23 BUKKALE BUSESEMYA ALIMWI ABUSOFWAAZI\nBukkale busesemya bubikkilizya ŋambawido naa micito iitondezya kutalemeka zyeelelo zya Leza alimwi akubula nsoni. Muntu uucita boobo utondezya kuti tailemeki milawo ya Leza. Ikuti muntu katayandi kuleka bukkale busesemya nkokuti kkomiti yalubeta iyakwaalanganya makani aaya. Busofwaazi bulabikkilizya amicito iisiyene-siyene iitali kabotu. Kweelana abukkale mbobubede, makani aamwi aajatikizya busofwaazi alalanganizyigwa akkomiti yalubeta mumbungano.—Bagalatiya 5:19-21; Baefeso 4:19; kutegwa mujane makani aambi, amubone “Mibuzyo Yabasikubala” mu Ngazi Yamulindizi yamu Chingisi ya July 15, 2006.\n▸ Cibalo 9, muncali 7; Cibalo 12, muncali 10\n24 KULYOOMBA NAA KULISOBANYA KUBUSANKWA NAA KUBUKAINTU\nKoonana mbubambe busalala mbwaakabikka Jehova bwakutondezyanya luyando akati kamulumi amukaintu. Pele ikuti uumwi watalika kulyoomba, naa kubelesya cinswe cakwe munzila iitaluzi kutegwa ajane kulikondelezya kuboola kwiinda mukoonana, nkokuti koonana ukubelesya munzila iitasalali. Cilengwa eeci cilakonzya kunyonganya cilongwe camuntu ooyo a Jehova. Cilakonzya kupa muntu kutalijata caboola kumakani aakoonana alimwi akubona koonana munzila iitaluzi. (Bakolose 3:5) Muntu uujisi buyumuyumu kuleka cilengwa eeci citasalali weelede kusolekesya kusikila wacileka. (Intembauzyo 86:5; 1 Johane 3:20) Ikuti naa muli mubukkale buli boobu, amupaile kuli Jehova akumulomba kuti amugwasye. Amuzitantamuke zintu mbuli kweebelela zintu ziletela muzeezo wakoonana, nkaambo zilakonzya kumupa kuba amizeezo mibi. Amubandike abazyali banu Banakristo naa mulongwe uusimide kumuuya alimwi uulemeka milawo ya Jehova. (Tusimpi 1:8, 9; 1 Batesalonika 5:14; Tito 2:3-5) Mulakonzya kuba alusyomo lwakuti Jehova ulakubona akukubikkila maano kusoleka nkomucita kutegwa kamusalala mukulilemeka.—Intembauzyo 51:17; Isaya 1:18.\n▸ Cibalo 9, muncali 9\nCilengwa cakukwata naa kukwatwa kumuntu wiinda aali omwe, ciitwa kuti maali. Jehova wakabamba cikwati kuti kacili akati kamwaalumi omwe amukaintu omwe. Kaindi mu Israyeli, Leza wakali kuzumizya bamaalumi kukwata bamakaintu banji, pele aaya tanaakali ngamakanze aakwe kuzwa kumatalikilo. Mazuba aano, Jehova taazumizyi maali akati kabantu bakwe. Mulumi weelede kukwata buyo mukaintu omwe, alimwi awalo mukaintu weelede kuba amulumi omwe buyo.—Matayo 19:9; 1 Timoteyo 3:2.\n▸ Cibalo 10, muncali 12\n26 KWAANDAANA ALIMWI AKULEKANA\nMakanze aa Jehova kujatikizya mulumi amukaintu ngakuti kabapona antoomwe lyoonse. (Matalikilo 2:24; Malaki 2:15, 16; Matayo 19:3-6; 1 Bakorinto 7:39) Ulazumizya kulekana lilikke buyo kuti ngobakwetene limwi wacita bwaamu. Mubukkale buli boobo, Jehova ulimupede mukaintu naa mwaalumi wabisyilwa inguzu zyakusala kuzumanana kukkala naa kulekana angobakwetene limwi.—Matayo 19:9.\nZimwi ziindi, Banakristo bamwi basala kwaandaana angobakwetene limwi nokuba kuti kunyina bwaamu bwacitika. (1 Bakorinto 7:11) Mubukkale butobela, Munakristo ulakonzya kusala kwaandaana amuntu ngobakwetene limwi.\nKutapa naa kutajanina mukwasyi ziyandika acaali: Mulumi ulakaka kujanina mukwasyi zintu ziyandika mubuumi, cakuti mukwasyi taujisi mali naa zyakulya.—1 Timoteyo 5:8.\nKuumwa naa kutundululwa: Kuumwa naa kutundululwa cakuti umwi wabanabukwetene watalika kulimvwa kuti buumi bwakwe buli muntenda.—Bagalatiya 5:19-21.\nKukasyigwa kukomba cakuti cilongwe camuntu a Jehova caba muntenda: Mulumi naa mukaintu upa kuti kacitakonzyeki kuli ngwakwetene limwi kubelekela Jehova.—Milimo 5:29.\n▸ Cibalo 11, muncali 19\n27 KULUMBAIZYIGWA ALIMWI AKUKULWAIZYIGWA\nToonse tuyandika kulumbaizyigwa alimwi akukulwaizyigwa. (Tusimpi 12:25; 16:24) Tulakonzya kuyumizyanya akuumbulizyanya kwiinda mukubelesya majwi mabotu aaluyando. Majwi aali boobo alakonzya kugwasya bakwesu abacizyi kuliyumya akuzumanana kubelekela Jehova nokuba kuti balajana buyumuyumu. (Tusimpi 12:18; Bafilipi 2:1-4) Ikuti uumwi katyompedwe kapati, tweelede kumuswiilila cabulemu akusola kumvwisya cimupa kulimvwa boobo. Kucita boobo kulakonzya kutugwasya kuzyiba mbotukonzya kumugwasya. (Jakobo 1:19) Amulibikkile mbaakani yakubazyiba kabotu bakwesu abacizyi kutegwa muzyibe nzyobayandika. Kwiinda mukucita boobo mulakonzya kubagwasya kujana Kasensa kaluumbulizyo loonse, kwalo nkobakonzya kukulwaizyigwa alimwi akujana kukatalusyigwa kwini-kwini.—2 Bakorinto 1:3, 4; 1 Batesalonika 5:11.\n▸ Cibalo 12, muncali 16\nBbaibbele talijisi milawo iigaminide kujatikizya micado. Zilengwa alimwi amilawo ziliindene kubusena bumwi abumwi. (Matalikilo 24:67; Matayo 1:24; 25:10; Luka 14:8) Cintu ciyandika kapati ciindi camucado, ncikonke basikukwatana ncobakonka kuli Jehova. Basikukwatana banji inga bayanda kuti banamukwasyi alimwi abalongwe bajanike ciindi nobaamba zikonke zyabo alimwi inga balalomba mwaalu kuti ape makani aayeeme mu Bbaibbele. Ikuti naa basala kucita mucado, cili kuli basikukwatana kusala mbobayanda kuti mucado wabo ukabe. (Luka 14:28; Johane 2:1-11) Kufwumbwa ncobakonzya kusala basikukwatana kujatikizya mbobayanda kweendelezya mucado wabo, beelede kuba masimpe kuti mucado wabo uyoopa kuti Jehova alemekwe. (Matalikilo 2:18-24; Matayo 19:5, 6) Njiisyo zyamu Bbaibbele zilakonzya kubagwasya kusala kabotu. (1 Johane 2:16, 17) Ikuti naa basikukwatana basala kuti kumucado wabo kukabe bukoko, beelede kuba masimpe kuti zintu bazyeendelezya kabotu. (Tusimpi 20:1; Baefeso 5:18) Ikuti naa basala kuti kukabe nyimbo naa izyakulikondelezya, beelede kuba masimpe kuti zintu eezyi ziletela bulemu kuli Jehova. Basikukwatana Banakristo beelede kubikkila kapati maano kucilongwe cabo a Leza alimwi aakati kabo ikutali buzuba buyo bwamucado.—Tusimpi 18:22; kutegwa mujane makani aambi, amubone Ngazi Yamulindizi ya November 1, 2006, mapeeji 12-21.\n▸ Cibalo 13, muncali 18\n29 KUSALA KABOTU\nTweelede kupanga zyakusala izili kabotu ziyeeme anjiisyo zili mu Jwi lya Leza. Mucikozyanyo, Munakristo ulakonzya kutambwa angwakwetene limwi uutali Kamboni wa Jehova kucakulya antoomwe abanamukwasyi mubuzuba bwakulyookezya. Ikuti kamuli mubukkale oobu, ino inga mwacita buti? Ikuti naa manjezyeezya aanu alamuzumizya kuunka, mulakonzya kumupandulwida ngomukwetene limwi kuti, ikuti naa kunooli zilengwa zyabantu batakombi Leza, tamukatoli lubazu. Mweelede kubona naa ibamwi balakonzya kulebwa ikuti naa mwaunka kucakulya eeco.—1 Bakorinto 8:9; 10:23, 24.\nNaa basikumulemba mulimo balakonzya kumupa mali aayungizyidwe ciindi cakulyookezya kuli yaayo ngomuvwola. Sena mweelede kwaakaka mali aayo? Peepe. Kusala kwaazumina naa kwaakaka kuyeeme kapati ambobaabona mali aayo basikumulemba mulimo. Sena baabona kuti ncibeela cakusekelela buzuba bwakulyookezya? Naa baabona buyo kuti ninzila yakutondezya kulumba? Mwamana kulanga-langa twaambo ootu alimwi atumbi, mulakonzya kusala kwaatambula naa kwaakaka.\nMubukkale bumwi, muntu uumwi ulakonzya kumupa cipego ciindi cakulyookezya akumwaambila kuti: “Ndilizyi kuti tamusekeleli buzuba oobu bwakulyookezya, pele ndiyanda buyo kumupa cipego eeci.” Ambweni muntu ooyo utondezya buyo bwaabi. Kulubazu lumwi, sena kuli kaambo ncomuyeeyela kuti usola buyo kusunka lusyomo lwanu naa kupa kuti mujatikizyigwe munzila iimwi mukusekelela buzuba oobo? Mwamana kukalanga-langa kaambo aaka, cili kulindinywe kusala kucitambula cipego naa kucikaka. Mukusala koonse nkotucita, tweelede kuzumanana kuba amanjezyeezya mabotu alimwi akusyomeka kuli Jehova.—Milimo 23:1.\n▸ Cibalo 13, muncali 22\n30 MAKANI AAJATIKIZYA MAKWEBO ALIMWI AMILAWO\nKanji-kanji, ikuti naa twaambo twafwambaana kubambwa alimwi caluumuno, tatukomeni akuba makani mapati. (Matayo 5:23-26) Banakristo boonse beelede kuba ambaakani yakupa kuti Jehova alemekwe akupa kuti mbungano izumanane kukamantana.—Johane 13:34, 35; 1 Bakorinto 13:4, 5.\nIkuti naa kwaba kutamvwana akati ka Banakristo kujatikizya makwebo, beelede kwaamana makani aayo kakunyina kutolana kunkuta. Mulugwalo lwa 1 Bakorinto 6:1-8 tujana lulayo ndwaakapa mwaapostolo Paulo kujatikizya kutolana kunkuta akati ka Banakristo. Kutola mukwesu kunkuta kulakonzya kubisya zina lya Jehova alimwi ambungano. Mulugwalo lwa Matayo 18:15-17, kuli ntaamu zyotatwe Banakristo nzyobeelede kubweza kutegwa bamanizye twaambo tupati mbuli kubejekezya naa bumpelenge. (1) Beelede kusaanguna kwaabandika makani aabo kabali bobilo. (2) Ikuti naa tiicakonzyeka, beelede kulomba muntu wamumbungano omwe naa bobilo kutegwa babagwasye. (3) Mpoonya ikuti kakuyandika, beelede kwaatola makani aabo kubaalu bambungano kutegwa bakaalanganye. Ikuti naa makani asika waawo, baalu bayoobelesya njiisyo zyamu Bbaibbele kusola kugwasya baabo bajatikizyidwe kutegwa makani amane muluumuno. Ikuti aabo bajatikizyidwe kabatayandi kutobela zyeelelo zyamu Bbaibbele, ambweni baalu bamumbungano inga bayandika kupanga kkomiti yalubeta.\nKuli bukkale bumwi mocikonzya kweelela kutolana kunkuta kweelana amulawo, ambweni makani aajatikizya kulekana, kusala uukonzya kubweza bana, kuzyiba mali mulumi naa mukaintu ngayelede kunoopa yooyo ngobakalekana limwi, ikutegwa muntu apegwe mali kukkampani iibbadela zintu zinyonyooka (Insurance), kuti muntu atondezye kuti ngumwi wabaabo beelede kujosyelwa mali ikuti kkampani yawa naa makani aabwaapauzi bwalubono lwamufwu. Ikuti naa Munakristo wabelesya nzila zyamumulawo eezyi kumanizya makani caluumuno, takonzyi kwaambwa kuti tatobeli lulayo ndwaakapa Paulo.\nIkuti naa makani ajatikizya milandu mipati, mbuli kujata mukaintu, kubba naa kujaya muntu, nkokuti Munakristo uutola makani aali boobo kumfwulumende kunyina nakonzya kwaambwa kuti tatobeli lulayo ndwaakapa Paulo.\n▸ Cibalo 14, muncali 14\n31 BUCENJEZU BWA SAATANI\nKuzwa mumuunda wa Edeni, Saatani wali kusola kucenga bantu. (Matalikilo 3:1-6; Ciyubunuzyo 12:9) Ulizyi kuti ikuti naa wanyonganya mbotuyeeya, ulakonzya kutuyunga kucita zintu zibi. (2 Bakorinto 4:4; Jakobo 1:14, 15) Ubelesya mapolitikisi, bukombi, makwebo, kulikondelezya, lwiiyo alimwi azintu zimbi zinji kutegwa asumpule mizeezo yakwe alimwi akuti cilibonye mbuli kuti cili buyo kabotu.—Johane 14:30; 1 Johane 5:19.\nSaatani ulizyi kuti ciindi ncajisi cakucenga bantu caceya kapati. Aboobo ulasola kucenga bantu banji kusikila mpagolela. Uyandisya kapati kucenga baabo ibabelekela Jehova. (Ciyubunuzyo 12:12) Ikuti naa tiitwacenjela, asyoonto-syoonto Diabolosi ulakonzya kunyonganya mbotuyeeya. (1 Bakorinto 10:12) Mucikozyanyo, Jehova uyanda kuti cikwati kacitamani. (Matayo 19:5, 6, 9) Pele bantu banji cikwati bacibona kuba cintu cikonzya kumana kufwumbwa ciindi. Mafilimu manji alimwi amapulogilamu aa TV asumpula muzeezo nguwenya ooyu. Tweelede kucenjela kutegwa nyika mboicibona cikwati kutatujatikizyi.\nNzila iimwi Saatani njabelesya kutegwa atucenge, nkwiinda mukusumpula muuya wakutayanda kweendelezyegwa. (2 Timoteyo 3:4) Ikuti tiitwacenjela, tulakonzya kuleka kubalemeka aabo Jehova mbasalide. Mucikozyanyo, mukwesu ulakonzya kutalika kukaka kutobela busolozi bwabaalu mumbungano. (Bahebrayo 12:5) Naa mucizyi ulakonzya kutalika kudooneka bubambe bwa Jehova bwabusilutwe mumukwasyi.—1 Bakorinto 11:3.\nTweelede kuba amakanze aakutazumizya Diabolosi kunyonganya mbotuyeeya. Muciindi caboobo, tweelede kwiiya kuyeeya mbuli mbwayeeya Jehova alimwi akuzumanana “kubikkila maano zintu zyakujulu.”—Bakolose 3:2; 2 Bakorinto 2:11.\n▸ Cibalo 16, muncali 9\n32 MAKANI AABUSILISI\nToonse tuyanda kuba abuumi buli kabotu alimwi akujana busilisi buli kabotu ciindi notucisidwe. (Isaya 38:21; Marko 5:25, 26; Luka 10:34) Mazuba aano, kuli nzila zinji zyabusilisi kuzwa kuli bamadokota alimwi abamwi buyo. Ciindi notusala busilisi mbotuyanda, tweelede kutobela njiisyo zyamu Bbaibbele. Tweelede kuyeeya kuti Bwami bwa Leza bulikke mbobuyoopa kuti tukapone cakumaninina. Tatweelede kubikkila maano kapati kumakani aajatikizya buumi bwesu cakuti twatalika kwaalilwa kubelekela Jehova.—Isaya 33:24; 1 Timoteyo 4:16.\nTweelede kutantamuka busilisi buli boonse bubelesya nguzu zyamadaimona. (Deuteronomo 18:10-12; Isaya 1:13) Aboobo katutanazumina busilisi buli boonse, tweelede kuzyiba makani oonse aajatikizya busilisi oobo alimwi ancobusumpula. (Tusimpi 14:15) Tatweelede kuluba kuti Saatani uyanda kutucenga kutegwa tujatikizyigwe amadaimona. Ikuti twazyiba kuti busilisi bumwi buliswaangene amadaimona, inga cabota kubutantamuka.—1 Petro 5:8.\n▸ Cibalo 16, muncali 18\n^ munc. 98 Bamadokota bamwi inga babona zibeela zipati-pati zyone zyabulowa kuba tubeela. Aboobo inga mwayandika kubapandulwida kusala kwanu kwakutazumina kubikkwa bulowa naa kutazumina zibeela zyone zipati-pati zyabulowa mbuli maseelo aapanga bulowa, maseelo aalwana tuzunda, cibeela cipa kuti bulowa kabwaangana alimwi ameenda aamubulowa.


Ino Inga Mwacita Buti Kutegwa Muzyibile Mumbungano Yanu Mpya?\nNgazi Yamulindizi—Yakwiiya | November 2017\nAMUBALE MU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nBA ALLEN * bakaamba kuti: “Ndakaliyoowede kulongela kokuno. Tiindakazyi kuti naa ndilakonzya kujana balongwe naa kutambulwa.” Ba Allen bayaabuzyibila mumbungano mpya iili mubusena bulampa makkilomita ainda ku 1,400 kuzwa nkobakali kukkala.\nIkuti naa mwakalongela kumbungano iimbi, ambweni andinywe mwakaliyoowede. Ino ncinzi cikonzya kumugwasya kutegwa muzyibile? Ino ncinzi ncomukonzya kucita ikuti kucinca kwamuyumina kwiinda mbomwali kukuyeeyela? Kulubazu lumwi, ikuti kamuli mumbungano mweena, ino mbuti mbomukonzya kupa kuti cibaubile-ubile bapya kucinca?\nINO MBUTI MBOMUKONZYA KUZYIBILA AKUZWIDILILA?\nAmuyeeye cikozyanyo eeci: Ikuti cisamu cazyulwa, matewu alaneta. Ciindi cisamu nocizyulwa mubulongo, kanji-kanji miyanda yancico minji ilagonkwa kutegwa cuube-ube kucinyamuna. Lino mbocasimpilwa buyo, mpoonya-mpoonya cisamu ceelede kutalika kumena miyanda mipya. Mbubwenya buyo, ambweni kulongela kumbungano mpya kwamupa kuyaansi kumuuya. Kumbungano yanu nkomwakazwa, mwakamena “miyanda” ciindi nomwakali kubamba zilongwe zibotu alimwi akuba abubambe busitikide mbomwakazyibide bwakucita zintu zyakumuuya. Lino mweelede kumena miyanda mipya kutegwa muzwidilile mubukkale bupya. Ino ncinzi ciyoomugwasya kucita boobo? Nkutobela njiisyo zyamu Magwalo. Atulange-lange njiisyo zimwi.\nMuntu uubala Jwi lya Leza lyoonse uli “mbuli cisamu cisimpidwe kumbali aatulonga twamaanzi, icisamu cizyala micelo muciindi ceelede, icijisi matuvwu aataneti. Zyoonse nzyacita ziyoozwidilila.”—Int. 1:1-3.\nMbubwenya mbuli cisamu mbociyandika maanzi lyoonse kutegwa cizumanane kukomena kabotu, Munakristo awalo uyandika kubala Jwi lya Leza lyoonse kutegwa azumanane kuyuma kumuuya. Aboobo, amuzumanane kubala Bbaibbele abuzuba akujanika kumiswaangano yambungano lyoonse. Amuzumanane kutobela bubambe bwanu bubotu bwakukomba mumukwasyi akucita ciiyo canu nobeni. Kufwumbwa zintu nzyomwakali kuyandika kumuuya nomwakali kubusena nkomwakazwa, nzyezintu nzyomuyandika amumbungano yanu mpya.\n“Kufwumbwa uukatalusya bamwi alakwe uyookatalusyigwa.”—Tus. 11:25.\nMuyookulwaizyigwa alimwi muyoofwambaana kuzyibila ciindi mwanootola lubazu mumulimo wakukambauka lyoonse. Ba Kevin, imwaalu Munakristo bakaamba kuti: “Icakandigwasya kapati mebo abakaintu bangu nkulembya bupaniya bwakugwasyilizya mbotwakasikila buyo mumbungano mpya. Twakafwambaana kuzyibana abakwesu, bapainiya, alimwi acilawo.” Ba Roger, ibakalongela kubusena bulampa makkilomita ainda ku 1,600 kuzwa nkobakali kukkala bakaamba kuti: “Inzila yiinda kugwasya kutegwa mufwambaane kuzyibila mumbungano yanu mpya nkuunka mumulimo wakukambauka lyoonse kuti kacikonzyeka. Alimwi amubazyibye baalu kuti mulilyaabide kugwasya mumbazu iili yoonse, ambweni mbuli kusalazya Ŋanda ya Bwami, kulisungula kupa cibeela cimwi lyamiswaangano, naa kunyamuna uumwi mumootokala ciindi nomuya kumiswaangano. Ciindi bakwesu abacizyi nobabona uumwi mupya uujisi muuya wakulyaaba, ciyakuuba-uba kulimbabo kuba mulongwe anguwe.”\n“Amujalule myoyo yanu kulindiswe.”—2Kor. 6:13.\nAmujalule myoyo yanu kujatikizya makani aakutondezya luyando lwabunyina. Ba Melissa amukwasyi wabo nobakalongela kumbungano mpya, bakabikkila maano kujana balongwe bapya. Mboobu mbobakaamba: “Kaitanatalika miswaangano alimwi anoyamana, twakali kuyanzana abantu ku Ŋanda ya Bwami. Eeci cakatupa ciindi cakubandika zinji ikutali buyo kugolela akwaanzyanya.” Alimwi eeci cakabagwasya banamukwasyi kwaazyiba mazina mapya cakufwambaana. Kuyungizya waawo, bakajalula myoyo yabo kwiinda mukusamausya bamwi, eeco calo icakapa kuti bayumye zilongwe zipya. Ba Melissa bakayungizya kuti, “Twakapana manamba aamafooni kutegwa katutuminana alimwi kabatubikkilizya mumilimo yakumuuya alimwi amilimo iimbi buyo.”\nIkuti naa cilamuyumina kubandika abantu mbomutazyi, mulakonzya kutalika asyoonto-syoonto. Mucikozyanyo, amumwetemwete—nokuba kuti kumatalikilo tamuyandi kucita boobo. Kumwetamweta kuyoobakwelelezya bamwi kulindinywe. Kayi, “kulangwa amuntu uukkomene kupa moyo kukondwa.” (Tus. 15:30, bupanduluzi buyungizyidwe) Ba Rachel, balo ibakalongela kulamfwu kapati kuzwa kubusena nkobakakomenena bakaamba kuti, “Ndilaansoni kapati. Zimwi ziindi ndilisungilizya buya kubandika abakwesu alimwi abacizyi mumbungano mpya. Ndilalanga-langa mu Ŋanda ya Bwami kutegwa ndibone muntu uunyina wakubandika limwi. Ambweni muntu ooyo ulaansoni mbuli ndime.” Sena tamukonzyi kulibikkila mbaakani yakubandika amuntu ngomutazyi kaitanatalika miswaangano naa noyamana?\nKulubazu lumwi, mulakonzya kukkomana kuzyibana abantu bapya kwansondo zisyoonto zyakumatalikilo. Pele mukuya kwaciindi, mulaleka kuba bapya. Aciindi eeci, mweelede kubeleka canguzu kutegwa muzumanane kujana balongwe bapya.\nZisamu nozyazyulwa matewu alaneta, pele ciindi nozyasimpwa alimwi, zilamena miyanda mipya\nAMULIPE CIINDI KUTEGWA MUZYIBILE\nZisamu zimwi zitola ciindi cilamfwu kwiinda zimwi kutegwa miyanda yanzizyo isime mubusena bupya. Mbubwenya buyo, takuli kuti boonse cibatolela ciindi ceelene kutegwa bazyibile mumbungano mpya. Ikuti naa kwainda ciindi cili mbocibede kuzwa nomwakalonga pesi mucijisi buyumuyumu kutegwa muzyibile, ikutobela njiisyo zyamu Bbaibbele eezyi kulakonzya kumugwasya:\n“Tutaleki pe kucita zibotu, nkaambo kuciindi ceelede tuyootebula ikuti naa tiitwatyompwa.”—Gal. 6:9.\nAmulipe ciindi cinji cakuzyibila kwiinda ncomwakali kuyeeyela. Mucikozyanyo, bamisyinali banji ibakanjila cikolo ca Gileadi balakkala kwamyaka iili mbwiibede kumulimo wabo wakubelekela kucisi cimbi kabatanaunka kuyooswaya kucisi cokwabo. Kucita boobo kulabagwasya kuzyibana kabotu abakwesu bamucisi eeco alimwi akuzyibila bukkale bupya.\nBa Alejandro, ibali kulonga-longa kwaziindi zinji balizyi kuti cilatola ciindi kuzyibila. Baamba kuti: “Ciindi cainda notwakalonga, bakaintu bangu bakaamba kuti, ‘Balongwe bangu boonse bali kumbungano nkotwakazwa!’” Bakabayeekezya kuti bakalaambide majwi ngeena aayo myaka yobilo yainda ciindi nobakalongede. Pele mumyaka yobilo eeyo, bakaintu baba Alejandro bakali kutondezya luyandisyo kuli bamwi alimwi bantu mbobatakazyi bakaba balongwe beni-beni.\n“Utaambi kuti, ‘Ino nkaambo nzi mazuba aakaindi ncaakali mabotu kwiinda mazuba aano?’ nkaambo kubuzya kuli boobu takuli kwabusongo pe.”—Muk. 7:10.\nMutani kweelanyi mbungano yanu mpya kuli yeeyo nkomwakazwa. Mucikozyanyo, bakwesu mumbungano yanu mpya balakonzya kabali bantu bajisi nsoni naa baanguluka kapati kwiinda mbomuzyibide. Amubikkile maano kubube bwabo bubotu, mbubwenya mbomuyanda kuti abalo babikkile maano kubube bwanu bubotu. Ibapya bamwi bakagambwa kuti ntaamu yabo yakabapa kulibuzya kuti, ‘Sena ncobeni ndilijisi luyando “kuciinga coonse cabakwesu”’?—1Pet. 2:17.\n“Amuzumanane kulomba, eelyo muyoopegwa nzyomulomba.”—Lk. 11:9.\nAmuzumanane kulomba lugwasyo. Ba David, imwaalu bakaamba kuti, “Tamweelede kusyoma nguzu zyanu nobeni ciindi nomulwana penzi eeli. Zintu zinji tulazizunda lilikke buyo kuti twagwasyigwa a Jehova. Amupaile kujatikizya penzi eeli!” Ba Rachel ibaambidwe kale abalo balazuminizya oobo. Baamba kuti, “Ikuti mebo abalumi bangu twalimvwa kuzanduka kumbungano, tulapaila cacigaminina kuli Jehova kuti, ‘Kotuzyibya ikuti naa kuli cintu cimwi ncotucita icipa kuti cibayumine bamwi kuswena kulindiswe.’ Mpoonya tulasolekesya kujana ciindi cinji cakuba abakwesu alimwi abacizyi.”\nNobazyali, ikuti bana banu kacibayumina kuzyibila, amujane ciindi cakupaila ambabo kujatikizya penzi eeli. Amubagwasye kujana balongwe bapya kwiinda mukuba abubambe bukonzya kubapa coolwe cakuyanzana ikukulwaizya.\nAMUBAGWASYE BAPYA KUTEGWA BALIMVWE KWAANGULUKA\nIno ncinzi ncomukonzya kucita kutegwa mubagwasye bapya ibakalongela mumbungano yanu? Amusolekesye kuba mulongwe wini-wini kuzwa kumatalikilo kwini. Kutegwa mucite boobo, amweezyeezye zintu nzyomunga mwayanda kuti bamwi bamucitile ikuti nomwali bapya, mpoonya akuzicita zintu eezyo. (Mt. 7:12) Sena bapya balakonzya kumusangana mukukomba kwamukwasyi naa kupulogilamu ya JW Broadcasting yamwezi amwezi? Sena tamukonzyi kubalomba kutegwa mubeleke limwi mumulimo wamumuunda? Ikuti naa mwalida antoomwe cakulya, kunyina nobaya kukuluba kusamausya kwanu. Ino ndugwasyo nzi alumwi ndomukonzya kubapa bapya?\nBa Carlos bakaamba kuti, “Ciindi notwakasika mumbungano yesu mpya, mucizyi umwi wakatupa mulongo wazintoolo imuli myuulo yazintu iili mbubo-mbubo. Eeco cakagwasya kapati.” Aabo ibakalonga kuzwa kubusena bwiindene abusena bupya mumakani aambobuca balakonzya kulumba kapati kubazyibya mbobeelede kusama ciindi nokupya, nokutontola, naa ciindi camainza. Alimwi mulakonzya kubagwasya kuti babe basungu mumulimo wabo wakukambauka kwiinda mukubalwiida buumi bwabantu bamucilawo eeco naa kubapandulwida zintu nzyobasyoma kujatikizya bukombi.\nBa Allen, ibaambwa kumatalikilo, bali mumbungano yabo mpya kwamwaka amyezi iili mbwiibede. Balayeeya ategwa: “Kumatalikilo ndakali kulisinikizya buya kutegwa tuzyibane abakwesu abacizyi. Pele lino balimvwa mbuli kuti tuli mukwasyi, alimwi ndilikkomene.” Ba Allen bakazyiba kuti kwiinda mukulonga, tiibakasweekelwa mulongwe uli woonse. Muciindi caboobo, bakajana bambi, balo ibalangilwa kuti banooli balongwe babo lyoonse.\n^ munc. 2 Mazina amwi acincwa.\nIno Mbuti Baalu Mbobakonzya Kumugwasya?\nBaalu bayanda kuti mukkomane mumbungano yanu mpya, aboobo balilibambilide kumugwasya.\nBamu Kkomiti Yamulimo Yambungano bayoofwambaana kumubikka mukabunga kamulimo wamumuunda.\nCakutadooneka mulembi uyoomubuzya kujatikizya kkeyala yambungano nkomwakazwa kutegwa alombe kkaadi Yambungano Aalembelwa Milimo Yabasikumwaya.\nMulangizi wanu mupya wakabunga kamulimo weelede kusolekesya kubeleka andinywe mumulimo wamumuunda mbomwasikila buyo. Alimwi inga cagwasya ikuti cabulongwe wacita nyendo yabweembezi kumukwasyi wanu.\nBaalu beelede kulomba manamba aamafooni aanu ikutegwa kabacikonzya kumutumina ikuti naa kwacitika ntenda.\nAlimwi inga cabota kuti baalu basinizya kuti mujisi kkaadi yabulowa mpya alimwi iisainidwe kabotu.\nSena Muyubila Muli Jehova?\nAmwiiye Bululami bwa Jehova Aluse Lwakwe\n“Muntu Mwaabi Uyoolelekwa”\nAmukukake Kuyeeya Kwabantu Bamunyika\nMutalekeli Cintu Cili Coonse Kumulesya Kujana Bulumbu\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA November 2017\nNGAZI YAMULINDIZI—YAKWIIYA November 2017


Nzyobacita Bantu Kusoleka Kuzunda Lufwu: Mbotukonzya Kuzunda Lufwu\nNzyobacita Bantu Kusoleka Kuzunda Lufwu\nMWAMI QIN SHI HUANG\nSIKULINGULA MASENA PONCE DE LEÓN\nLufwu ngusinkondoma uuyoosya kapati. Tulasola kululwana anguzu zyesu zyoonse. Cilatukatazya kuzumina ciindi notwafwidwa muntu ngotuyanda. Ambweni ciindi notuli bakubusi inga tulaanguzu kapati cakuti tatuyeeyi akuti sinkondoma ooyu ulakonzya kutusikila, muzeezo uli boobu inga katuujisi kwaciindi cilamfwu.\nKunze lyaba Farao bakaindi, kwakali buyo bantu basyoonto ibakali kuyeeya kujatikizya buumi butafwi. Mubuumi bwabo boonse kubikkilizya abuumi bwabantu banji, bakali kusoleka kucita zyintu zimwi kutegwa kabatafwi. Zyuumbwe zipati nzyobakali kuyaka zilatondezya makanze ngobakajisi alimwi mbumboni bwakuti bakaalilwa.\nBami baku China abalo bakajisi muzeezo nguwenya ooyo wakuyandaula buumi butafwi, pele balo bakabelesya nzila iimbi—kunywa musamu ngobakali kuyeeyela kuti inga wabapa kupona kukabe kutamani. Mwami Qin Shi Huang wakaambila basyaazibwene bakwe kuti bajane musamu wamasalamuzi uukonzya kupa kuti bantu kabatafwi. Pele misamu minji njobakali kuvwelenganya yakajisi mercury iikola, alimwi kulangilwa kuti umwi akati kamisamu eeyi ngowakamujaya.\nKuluulwa kuti mumwaka wa 1513 C.E., sikulingula masena wazyina lya Juan Ponce de León, wakeenda mulweendo lwamulwizi kuya ku Puerto Rico kuyooyandaula musamu wakutacembaala. Mulweendo ndulonya oolo wakazyiba masena mbuli Florida, U.S.A., pele wakafwa nokwakainda buyo myaka misyoonto kuzwa naakalwana abana America bakubusena ooko. Kuzwa leelyo kunyina musamu wakutacembaala wakajanwa.\nBama Farao, bamami, alimwi abasikulingula masena boonse bakali kuyanda kuzunda lufwu. Nguni akati kesu uunga waamba kuti tauyandi muzeezo ngobakajisi, nokuba kuti bakali kubelesya nzila nzyotutakkomanini? Kuzwa ansi aamoyo, toonse tulayanda kuzumanana kupona.\nSENA INGA TWALUZUNDA LUFWU?\nIno nkaambo nzi ncotutaluyandi lufwu? Ibbaibbele lilakapandulula kaambo. Kujatikizya Mulengi wesu, Jehova Leza, * lyaamba kuti: “Wacita kuti zintu zyoonse zibote kuziindi zyazyo zyeelede. Wabika bulangizi bwabuumi buteeli mumyoyo yabo.” (Mukambausi 3:11) Tuyanda kuzumanana kukkomana azyintu zibotu zyamunyika, ikutali kwamyaka iili 80 buyo naa kwiinda waawo. (Intembauzyo 90:10) Eeci ncouyanda moyo wesu.\nIno nkaambo nzi Leza ncaakabikkila “bulangizi bwabuumi buteeli” mumyoyo yesu? Sena wakali kuyanda kututyompya buyo? Peepe. Leza utusyomezya kuti uyooluzunda lufwu. Cakwiinduluka-induluka Bbaibbele lilaamba kujatikizya kugwisyigwa kwalufwu alimwi acisyomezyo ca Leza cabuumi butamani.—Amubone kabbokesi kakuti, “Kuzunda Lufwu.”\nJesu Kristo wakaamba kuti: “Eeci caamba buumi butamani, ikuti bakuzyiba yebo O Leza mwini-mwini ooli olikke, ayooyo ngookatuma, Jesu Kilisito.” (Johane 17:3) Aboobo, nkondo yakuzunda lufwu taili yabuyo pe. Jesu wakaamba kuti Leza alikke nguukonzya kutulwanina nkondo eeyi akuzunda.\n^ par. 9 Jehova ndezyina lya Leza kweelana ambolyaamba Bbaibbele.\n“Lufu walumenenena mane kukabe kutamani. Mwami Jehova uyoosindula misozi kumasyu oonse.”—Isaya 25:8.\n“Ooku nkokuyanda kwa Taata, kuti woonse uumuzyi Mwana akumusyoma akabe abuumi butamani.”—Johane 6:40.\n“Sinkondo wamamanino uuyoonyonyoonwa, ndufwu.”—1 Bakolinto 15:26.\n“[Tulijisi] bulangizi bwabuumi butamani oobo Leza uutakonzyi kubeja, mbwaakasyomezya kale-kale.”—Tito 1:2.\n“Uyoosindula misozi yoonse kumeso aabo, alimwi lufwu talukooyoobako limbi.”—Ciyubunuzyo 21:4.\nNkaambo nzi Jesu ncaakakozyanisya lufwu kukoona? Ncinzi ncotukonzya kwiiya kuzwa kuzibalo zyamu Bbaibbele zyaamba bubuke?


Nkaambo Nzi Bakamboni ba Jehova Ncobatasekeleli Mazuba Aakuzyalwa? | Mibuzyo Iivwula Kubuzyigwa\nAMUBALE MU Abkhaz Afrikaans Albanian American Sign Language Amharic Arabic Armenian Armenian (West) Azerbaijani Bashkir Basque Bassa (Cameroon) Batak (Toba) Bicol Bosnian Boulou Bulgarian Cakchiquel (Western) Cambodian Catalan Cebuano Chin (Hakha) Chinese (Traditional) Chinese Mandarin (Simplified) Chitonga Colombian Sign Language Croatian Czech Dangme Danish Dutch English Estonian Ewe Fante Faroese Fijian Filipino Sign Language Finnish French Galician Garifuna Georgian German Greek Greenlandic Guarani Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Kabiye Kabyle Kachin Karen (S'gaw) Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Low German Malagasy Malay Malayalam Maltese Mam Maya Mazatec (Huautla) Mixe (North Central) Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Nias Norwegian Nzema Oromo Ossetian Pangasinan Persian Peruvian Sign Language Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tajiki Tarascan Tatar Telugu Tetun Dili Thai Tigrinya Tlapanec Tojolabal Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Uzbek Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zapotec (Lachiguiri) Zulu\nTobakamboni ba Jehova tatusekeleli mazuba aakuzyalwa nkaambo tusyoma kuti kusekelela kuli boobu takumukkomanisyi Leza. Nokuba kuti Bbaibbele talikasyi cacigaminina kusekelela mazuba aakuzyalwa, pele lilatugwasya kuzyiba zintu zijatikizyidwe mumapobwe aali boobo alimwi akumvwisya mbwaabona Leza. Amulange-lange zintu zyone akubona njiisyo zyamu Bbaibbele izijatikizyidwe.\nMapobwe aakusekelela buzuba bwakuzyalwa akatalisyigwa abantu batakombi Leza. Kweelana abbuku litegwa Funk & Wagnalls Standard Dictionary of Folklore, Mythology, and Legend mbolyaamba, mapobwe aaya ayeeme anjiisyo yakuti ciindi muntu naazyalwa, “myuuya mibi inga yabalwana aabo basekelela” alimwi akuti “kujanika kwabalongwe alimwi akwaambwa kwamajwi mabotu kulakonzya kukwabilila basikusekelela.” Bbuku litegwa The Lore of Birthdays lyaamba kuti kaindi, kuzyiba buzuba bwakuzyalwa “cakali kugwasya kuzyiba buumi bwamuntu mbobuyooba kumbele” kweelana “alwiiyo lwanyenyeezi lujatikizya kuzyiba zyakumbele.” Bbuku eeli alimwi lyaamba kuti “nkendulu zibelesyegwa aabuzuba bwakuzyalwa zilijisi nguzu zilibedelede zyamasalamuzi zyakulongezya muntu.”\nMukwiimpana, Bbaibbele lilakasya kubelesya masalamuzi, kusonda, kukomba mizimo naa “cintu cili boobu.” (Deuteronomo 18:14; Bagalatiya 5:19-21) Alimwi buya kaambo kamwi ikakapa kuti Leza atabotelwi amunzi wa Babuloni wansiku nkakuti bana Babuloni bakali kupandulula ibweende bwanyenyeezi, yalo iili nenzila imwi yakusonda. (Isaya 47:11-15) Takuli kuti Bakamboni ba Jehova lyoonse inga balanga-langa zilengwa zyabantu zyoonse; nokuba boobo, ciindi Magwalo natupa busolozi busalala, tulaabikkila maano.\nBanakristo bakusaanguna tiibakali kusekelela mazuba aakuzyalwa. Bbuku litegwa The World Book Encyclopedia, lyaamba kuti “kusekelela kwabuzuba bwakuzyalwa bakali kukubona kuti ncilengwa cabantu batakombi Leza.” Bbaibbele litondezya kuti baapostolo alimwi abamwi buyo ibakayiisyigwa cacigaminina a Jesu, batupa cikozyanyo ncobeelede kutobela Banakristo boonse.—2 Batesalonika 3:6.\nBanakristo balaililwa buyo ikwiibaluka lufwu lwa Jesu ikutali buzuba bwakuzyalwa. (Luka 22:17-20) Eeci taceelede kutugambya nkaambo Bbaibbele lyaamba kuti “buzuba bwakufwa mbubotu kwiinda buzuba bwakuzyalwa.” (Mukambausi 7:1) Kuzoosika kumamanino aabuumi bwakwe anyika, Jesu wakapanga zina libotu kuli Leza, eeci cakapa kuti buzuba mbwaakafwa bube buzuba buyandika kapati kwiinda boobo mbwaakazyalwa.—Bahebrayo 1:4.\nBbaibbele kunyina nolyaamba kuti kuli mubelesi wa Leza wakasekelela buzuba bwakuzyalwa. Takuli kuti makani aaya akalubwa buya kubikkwa mu Bbaibbele nkaambo lilaamba kujatikizya bantu bobilo batakali kukomba Leza ibakasekelela mazuba aabo aakuzyalwa. Nokuba boobo, izyakacitika amapobwe aabantu bobilo aaba tazikkomanisyi pe.—Matalikilo 40:20-22; Marko 6:21-29.\nSena bana ba Bakamboni balimvwa kuti kuli ncobaindwa akaambo kakutasekelela mazuba aakuzyalwa?\nMbubwenya mbobacita bazyali babotu boonse, Bakamboni abalo balatondezya mbobabayanda bana babo mwaka woonse, kubikkilizya akubapa zipego alimwi akuba aciindi cakulikondelezya ambabo. Balasola kutobela cikozyanyo ciinda kubota ca Leza walo uupa zintu zibotu kubana bakwe lyoonse. (Matayo 7:11) Bana ba Bakamboni tabalimvwi kuti kuli ncobaindwa, kweelana atwaambo tutobela mbotutondezya:\n“Cilakkomanisya kapati kutambula cipego aciindi ncowatali kucilangila.”—Tammy, uujisi myaka iili 12.\n“Nokuba kuti tandipegwi zipego mubuzuba mbondakazyalwa, bazyali bangu balanduulila zipego aziindi zimwi. Eeci cilandikkomanisya nkaambo inga tiindali kuzilangila zintu nzyobandipa.”—Gregory, uujisi myaka iili 11.\n“Sena uyeeya kuti kusekelela buyo maminiti aali kkumi kumwi kamujisi tukkekke alimwi alwiimbo lomwe nkokupobola? Ukaboole kwesu ukabone pobwe yancobeni mboicitwa!”—Eric, uujisi myaka iili 6.\nIno Bakamboni ba Jehova Basyoma Nzi?


Matalikilo 49 | Bbaibbele lili a Intaneti | Bbaibbele lya Busanduluzi Bwanyika Mpya\nBusinsimi bwa Jakobo mbwaakasinsima katanafwa (1-28)\nSilo uyoozwa muli Juda (10)\nMalailile aakuzikka aa Jakobo (29-32)\nLufwu lwa Jakobo (33)\n49 Kumane Jakobo wakaita bana bakwe basankwa akubaambila kuti: “Amulibunge-bunge antoomwe kutegwa ndimwaambile ciyoomucitikila kumazuba aakumamanino. 2 Amubungane akuswiilila nywebo nobana ba Jakobo, mumuswiilile Israyeli uso. 3 “Rubeni,+ ndonduwe mwanaangu mutaanzi kuzyalwa,+ nguzu zyangu amatalikilo aanguzu zyaluzyalo lwangu, wakali kubainda boonse mubulemu alimwi wakali kubainda boonse munguzu. 4 Akaambo kakutalijata mbuli maanzi aapaya, tokazwidilili nkaambo wakaunka kubulo bwauso.+ Aciindi ciya wakasofwaazya bulo bwangu. Masimpe wakaunka alimbubo! 5 “Simeoni a Levi mbanabunyina.+ Babelesya mapanga aabo kulwana akujaya.+ 6 Nditanjili munkamu yabo. Bulemu* bwangu butabi nobuswaangana ambunga yabo, nkaambo mubukali bwabo bakajaya bantu,+ alimwi akaambo kakulikondelezya kwabo, bakakosaula milambi yabapoho. 7 Abusinganizyigwe bukali bwabo, nkaambo mbwalunya,+ akunyema kwabo nkaambo nkubi. Andibamwaisye munyika ya Jakobo alimwi andibamwaisye mu Israyeli.+ 8 “Pele yebo Juda,+ banabokwanu bayookutembaula.+ Janza lyako liyoojata nsingo yabasinkondonyoko.+ Bana bauso bayookotama kumbele lyako.+ 9 Juda mwana wasyuumbwa.+ Mwanaangu uyoopiluka kuzwa kooko nkoyoojaila munyama. Walandabala akulyoolola mbuli syuumbwa, alimwi mbuli syuumbwa, ino nguni uukonzya kumubusya? 10 Nkoli yabwami taikazwi kuli Juda,+ nuuba musako wamusololi akati kazituta zyakwe, kusikila Silo* akaboole,+ alimwi bantu boonse bayoomvwida nguwe.+ 11 Kaangilide mbongolo yakwe kumusaansa alimwi amwana wambongolo kumusaansa mubotu, uyoowasya zisani zyakwe muwaini amumisaansa iisubila pyu mbuli bulowa. 12 Meso aakwe alasalala pyu akaambo kawaini, alimwi meno aakwe alatuba buu akaambo kamukupa. 13 “Zebuloni+ uyookkala kunkomwe yalwizi, kunkomwe ooko mato nkwaakkala kaangilidwe,+ munyinza wakwe unooya kulubazu lwaku Sidoni.+ 14 “Isakara+ nimbongolo njumu kumilimo, iilala akati kamikuli yayo yobilo. 15 Alimwi uyoobona kuti busena bwakulyookezyela mbubotu akuti nyika ilabotezya. Uyakooka gwezyo lyakwe kutegwa anyamune mikuli akuzumina milimo yacibbalo. 16 “Dani+ uyoobeteka bantu bakwe mbuli umwi wamisyobo ya Israyeli.+ 17 Dani abe nzoka iili mumbali aanzila, nzoka iijisi meja iili mumbali aakazila, iiluma nsumba zyabbiza kutegwa ooyo uutantide alindilyo asandamuke.+ 18 Ndiyoolindila lufwutuko kuzwa kulinduwe, O Jehova. 19 “Gadi,+ zigwebenga zisaala ziyoomusaala, pele walo uyoozisaala kutusindi twazyo.+ 20 “Cakulya ca Aseri+ ciyoovwula, alimwi uyoopa cakulya ceelede mwami.+ 21 “Nafutali+ ninsya iilunduka cakwaanguluka. Alimwi waambaula majwi aakkomanisya.+ 22 “Josefa+ mutabi wacisamu cizyala micelo, cisamu cizyala micelo icili mumbali aakasensa kamaanzi, mitabi yaco ilatandabala abwaanda. 23 Pele basimata bakazumanana kumupenzya, kumufwusa mivwi akumusulaika kapati.+ 24 Pele buta bwakwe bwakaliimvwi nji,+ amaanza aakwe akajisi nguzu alimwi akalaangulukide.+ Wakazwa mumaanza aa Leza singuzu wa Jakobo, mweembezi, ibbwe lya Israyeli. 25 Josefa uzwa kuli Leza wauso, alimwi Leza uyookugwasya, alimwi uli aa Singuzuzyoonse, eelyo Leza uyookulongezya azilongezyo zizwa kujulu, azilongezyo zyamumaanzi aakunsi aanyika+ akukulongezya kuti uzyale bana banji akuba azivwubwa zinji. 26 Zilongezyo zyauso ziyakwiinda azilongezyo zyamumalundu aatamani azintu zyeebeka zyamalundu aateeli.+ Ziyoozumanana kuba amutwe wa Josefa, atala amutwe wayooyo uusalidwe kuzwa akati kabanabokwabo.+ 27 “Benjamini+ uyoozumanana kuzazaula mbuli umpe.+ Mafwumofwumo uyoolya munyama ngwaajata, eelyo kumangolezya uyakwaabanya nzyaajaya.”+ 28 Eeyi yoonse misyobo iili 12 ya Israyeli, alimwi aaya ngamajwi usyi ngaakabaambila naakali kubalongezya. Umwi aumwi wakamupa cilongezyo cimweelede.+ 29 Kuzwa waawo wakabapa malailile aaya ulaamba: “Ndilafwa akuzikkwa mbubonya bwakazikkwa bamasyaanene.+ Mukandizikke antoomwe abamatata mumpangala iili mumuunda wa Efroni muna Heti,+ 30 impangala iili mumuunda wa Makipela kumbele lya Mamure munyika ya Kanana, imuunda Abrahamu ngwaakaula kuli Efroni muna Heti kuti bube busena bwakuzikkila. 31 Okuya nkobakazikkila Abrahamu amukaintu wakwe Sara.+ Nkukonya ooko nkobakazikkila Izaka+ amukaintu wakwe Rebeka, alimwi andime nkondakazikkila Leya. 32 Muunda ampangala iili mumo zyakaulwa kubana ba Heti.”+ 33 Aboobo Jakobo wakamanizya kupa malailile aaya kubana bakwe. Kumane wakabikka maulu aakwe abulo akufwa, eelyo wakazikkwa mbubonya bwakazikkwa bamasyaanene bakwe.+\n^ Naa ambweni, “Bube.”\n^ Nkokwaamba kuti “Mukamwini.”


Johane 11 | Bbaibbele Lili a Intaneti | Bbaibbele lya Busanduluzi Bwanyika Mpya\n11 Lino kwakali mwaalumi umwi wakacisidwe, Lazalo waku Betaniya, wamumunzi muzwa Maliya amwanaakwabo musimbi Maata. 2 Mubwini, Maliya uulya wakananika Mwami mafwuta aanunkila akumupukuta kumaulu amasusu aakwe nguwakajisi munyinandumi Lazalo ooyo wakacisidwe. 3 Aboobo bacizyi bakwe bakamutumina mulomo balaamba: “Mwami, bona! Ooyo ngoyandisya ulaciswa.” 4 Pele Jesu naakamvwa boobo wakati: “Bulwazi oobu tabuli bwalufwu pe, pele mbwabulemu bwa Leza ikutegwa Mwana wa Leza alemekwe kwiinda muli mbubo.” 5 Lino Jesu wakali kumuyanda Maata amwanaakwabo musimbi a Lazalo. 6 Nokuba boobo, naakamvwa kuti wakali kuciswa, wakakkala mazuba ambi obilo kubusena ooko nkwaakabede. 7 Mpoonya wakaambila basikwiiya bakwe kuti: “Atuunke mu Judaya alimwi.” 8 Basikwiiya bakwe bakamwaambila kuti: “Labbi, caino-ino aawa bana Judaya bakali kuyanda kukupwaya mabwe, aboobo sena nkoyanda kuunka alimwi?” 9 Jesu wakaingula kuti: “Sena buzuba tabujisi mawoola aali kkumi mwaabili aamumuni? Ikuti muntu keenda mumumuni, talinontoli kucintu cili coonse nkaambo ubwene mumuni wanyika eeyi. 10 Pele ikuti muntu keenda masiku, ulalinontola kucintu cimwi nkaambo mumuni tuuko mulinguwe.” 11 Naakamana kwaamba zyintu eezyi, wakayungizya kuti: “Lazalo mulongwe wesu uloona, pele ndilaunka kuyoomubusya.” 12 Aboobo basikwiiya bakwe bakati kulinguwe: “Mwami, ikuti naa uloona, ulapona.” 13 Nokuba boobo Jesu wakali kwaamba zyalufwu lwakwe. Pele balo bakali kuyeeya kuti wakali kwaamba koona kwaŋonzi. 14 Aboobo aciindi eeco, cakutainda mumbali Jesu wakabaambila kuti: “Lazalo wafwa, 15 alimwi ndakondwa akaambo kandinywe kuti tiindaliko, ikutegwa musyome. Pele atuunke kulinguwe.” 16 Aboobo Tomasi, iwakali kwiitwa kuti Wamaanga, wakaambila basikwiiyanyina kuti: “Atuunke andiswe, ikutegwa tukafwe anguwe.” 17 Lino Jesu naakasika, wakajana kwakaindide kale mazuba one kali mucuumbwe. 18 Lino ku Betaniya kwakali kufwaafwi aku Jelusalemu, wakali buyo musinzo wamakkilomita aatandila kuli otatwe. 19 Aboobo ba Juda banji bakaliboolede kukuumbulizya Maata a Maliya ibakafwidwa munyinandumi. 20 Eelyo Maata naakamvwa kuti Jesu wakali kuboola, wakamucingauzya; pele Maliya walo wakalikkede aŋanda. 21 Aboobo Maata wakati kuli Jesu: “Mwami, ikuti nowakaliko kuno, mukwesu naatakafwa. 22 Nokuba boobo, ndilizyi noliba lino kuti nozivwula buti zyintu nzyolomba Leza, Leza ulakupa.” 23 Jesu wakati kulinguwe: “Imunyoko ulabuka.” 24 Maata wakati kulinguwe: “Ndilizyi kuti uyoobuka mububuke mubuzuba bwamamanino.” 25 Jesu wakati kulinguwe: “Mebo ndendime bubuke alimwi abuumi. Ooyo uundisyoma, nokuba kuti wafwa uyooba muumi alimwi; 26 alimwi woonse uupona akundisyoma kunyina nayoofwa. Sena ulaasyoma makani aaya?” 27 Wakati kulinguwe: “Inzya Mwami; Ndasyoma kuti nduwe Kilisito Mwana wa Leza, Ooyo weelede kuboola munyika.” 28 Naakamana kwaamba majwi aaya, wakaunka akuyooita Maliya mucizyi wakwe, wakamwaambila kumbali ulaamba: “Mwiiyi wasika ulakwiita.” 29 Maliya naakamvwa boobu, wakanyamuka cakufwambaana akuunka kuyoomucinga. 30 Mubwini Jesu tanaakaninga kunjila mumunzi, pele wakacili kubusena nkwaakamujanide Maata. 31 Mpoonya ba Juda mbocakali limwi muŋanda alimwi ibakali kumuumbulizya bakabona Maliya kanyamuka cakufwambaana akuzwa. Bakamutobela kabayeeya kuti wakali kuunka kucuumbwe kuyoolilila nkuko. 32 Maliya naakasika ooko nkwaakabede Jesu akumubona, wakawida kumaulu aakwe akumwaambila kuti: “Mwami, ikuti nowakaliko kuno, mukwesu naatakafwa.” 33 Aboobo Jesu naakabona Maliya kalila aba Juda ibakaboola anguwe kabalila, wakanyongana kapati mumoyo alimwi wakapenga; 34 mpoonya wakati: “Ino mwakamuzikkila kuli?” Bakamwaambila kuti: “Mwami, koboola ubone.” 35 Jesu yakamweenda misozi. 36 Aboobo ba Juda bakatalika kwaamba kuti: “Amubone, eelyo kaka wakali kumuyanda!” 37 Pele bamwi akati kabo bakati: “Sena muntu ooyu iwakajalula meso aamoofwu tanaakali kukonzya kumulesya kufwa mwaalumi ooyu?” 38 Aboobo Jesu naakanyongana alimwi mumoyo, wakasika kucuumbwe. Cuumbwe eeco yakali mpangala alimwi kumulyango kwakajalidwe bbwe. 39 Jesu wakati: “Amuligusye bbwe.” Maata, imucizyi wasikwaazwa wakamwaambila kuti: “O Mwami, lino weelede kuti ulanunka nkaambo kwainda mazuba one.” 40 Jesu wakati kulinguwe: “Sena tiindakwaambila kuti, ikuti naa wasyoma ulabona bulemu bwa Leza?” 41 Aboobo bakaligusya bbwe. Mpoonya Jesu wakalanga kujulu akwaamba kuti: “Taata, ndakulumba nkaambo wandimvwa. 42 Masimpe, ndalizyi kuti lyoonse ulandimvwa; pele akaambo kankamu eeyi iindizingulukide ndaamba boobu, ikutegwa basyome kuti wakandituma.” 43 Eelyo naakamana kwaamba majwi aaya, wakoompolola ajwi ipati kuti: “Lazalo, kozwa oomo!” 44 Imuntu ooyo wakafwide wakazwa kazambaidwe zisani kumaulu akumaanza alimwi kavwumbidwe cisani kubusyu bwakwe. Jesu wakati kuli mbabo: “Amumuzambulule mumuleke ayende.” 45 Aboobo ba Juda banji ibakaboolede kuli Maliya, alimwi ibakabona ncaakacita Jesu bakamusyoma; 46 pele bamwi bakaunka kuba Falisi akuyoobaambila zyintu nzyaakacita Jesu. 47 Aboobo basilutwe babapaizi aba Falisi bakabungana mu Nkuta Mpati Yaba Juda akutalika kwaamba kuti: “Ino tulacita nzi, nkaambo muntu ooyu ucita zitondezyo zinji? 48 Ikuti tumuleke buyo boobu, boonse balamusyoma eelyo bana Loma balaboola akubweza busena bwesu acisi cesu.” 49 Pele umwi akati kabo, Kayafa, iwakali mupaizi mupati mwaka ooyo wakati kuli mbabo: “Kunyina ncomuzyi pe, 50 alimwi tamubwene kuti ndinywe ngocigwasya ikuti muntu omwe afwide bantu muciindi cakuti cisi coonse cinyonyoonwe.” 51 Eeci tanaakacaamba mukuyanda kwakwe mwini pe; pele akaambo kakuti wakali mupaizi mupati mwaka ooyo, wakasinsima kuti Jesu wakali kuyoofwida cisi cabo, 52 alimwi ikutali cisi cabo cilikke, pele akuti ababunganye antoomwe bana ba Leza bamwaikide. 53 Aboobo kuzwa buzuba oobo bakamvwana kuti bamujaye. 54 Eelyo Jesu tanaakacili kweenda antangalala akati kaba Juda, pele wakazwa ooko akuunka kubusena bwakali afwaafwi ankanda mumunzi uutegwa Efulemu, nkwaakaakukkala abasikwiiya bakwe. 55 Lino Pobwe lya Kwiindilila lyaba Juda lyakali afwaafwi, alimwi bantu banji bamunyika eeyo bakatanta kuya ku Jelusalemu kutegwa bakalisalazye kweelana acilengwa cabo kalitanatalika Pobwe lya Kwiindilila. 56 Lino bakatalika kumuyandaula Jesu alimwi nobakali kwiima-ima mutempele bakali kubuzyanya kuti: “Ino muyeeya buti? Sena muyeeya kuti takooboolela limwi kupobwe?” 57 Pele basilutwe babapaizi aba Falisi bakapede malailile aakuti kufwumbwa muntu uuzyiba nkwaakabede, wakeelede kubaambila ikutegwa bamujate.


Iinyika Ilibandalele: Amulekezye Muzeezo Wanyika iili muciimo ca Mbumbulu! Print\nIinyika Ilibandalele: Amulekezye Muzeezo Wanyika iili muciimo ca Mbumbulu!\nNyika tiili muciimo ca Cambumbulu Pe!\nKasimpe kazwisya moyo.\n“Alilelekwe zina lya Yahuwah lyoonse kukabe kutamani: nkaambo busongo a nguzu nzizyakwe...Walo ulayubununa maseseke azintu zisisidwe: walo ulizyi cili mumusinze, alimwi mumuni ukkede mukati mulinguwe.” Daniele 2:20, 22)\nIngazi yaku Pisa ncikonzyanyo ceebekeka mucisi ca Itali. Mboobu mboyakatalika kuluulwa: musemo wangazi eeyi wakalicengeme kumbali kwa madigilii ali 5.5 eelyo kiitaninga bambululwa kwiijosya kuti yiimikile kabotu madigilii 3.99. Kufumbwa cintu ciyakidwe atalaa musemo uulaa kampenda, mukuya kwaciindi eeco cintu inga cawida ansi.\n“Mulimo wankamu ya NASA wakubala zintu mumulengalenga”, wakayakilwa atalaa bubeji niwaatalikwa kucitwa: bubeji bwamuzeezo wakuti nyika ili mbuli bbola, alimwi izinguluka zuba. Lino casika ciindi cakuti ooyu muzeezo walweeno, alimwi kusanganya kufumbwa ciyakwidwe atalaa kubeja ooku, cilipwaye muzinga kuwa ansi.\nKuzwa niyaatalikwa ncobeni nkamu ya WLC, makanze aayo ngakubamba busena bwakwaabanya kasimpe kubantu banjaanji mbuli mbocikonzyeka. Kwiindilizya waawo, eeyi nkamu iyandaulisya kasimpe kuti yaabanye kubantu eelyo kasimpe nokayaa kubbukizyigwa. Kutegwa eeci cizwidilile kucitika, eeyi nkamu ya WLC tiisangene pe mucikombelo nociba cili buti cijanwa mazubaano, kutegwa iliibe “kubambilila bantu kukuboola kwa Mufutuli kulaafwafwi.”\nMungele wakaambila Daniele kuti , “muciindi camamanino, bantu banji bayoobalika ooku akooku, alimwi luzyibo luyooyungizyigwa.” (Daniele 12:4) Eeci cisyomyo cakaambilizya mumuni ooyo wakasyomezyedwe kuti ucizya, ncecaajata myoyo yankamu ya WLC mumulimo wabo. Ooku kulisungula kwankamu kuguminizya:\nKwaanguluka mukutambula mumuni mupya. Kunyina cakukaka kuti kakwiina kusanyangula twaambo cakabotu kabotu akumaninizya.\nKunyina kuzumina cili coonse kuti kakunyina kuvwuntauzya kumaninide. Nkaambo buyo kakuti cintu cimwi ncipya, tacaambi kuti eeco cintu cililuleme pe.\nKuyiisya kasimpe, nokuba kuti mumulimo wakuyiisya kasimpe kulayandika kulisinsa zinyonyoono antangalala, akuzumina kuti eeco cakali kuyiisyigwa musyule lyaciindi cakali cintu caalubide.\nNcintu cini cakali kuyandika musyule lyaciindi cakali cakubambulula zintu zisyomwa mulusyomo lwesu, nkaambo eezyo zintu zyakaimvwi amanjezyeezya alaatumpenda. Kwiinda nociba buyo ciindi comwe, nkamu ya WLC yakeempwa cibi cakuyiisya zintu zilubide eezyo zyakainda musyule eelyo tusimpe tupya notuyaa kuyubunuka. Lino muzeezo mupya aumwi ngooyu: ciimo cini canyika cilizwidilide kale. Eeci ciiyo tacili mbuli zyimwi zyakainda kale musyule pe. Kunyina kasimpe nokaba komwe aako nkamu ya WLC nkiyaavwuntauzya, kakali kulangika kuti nkasimpe kuti walanga buyo ciindi cakutaanguna comwe, nokuba kuti aako kaambo kakainzya muvwi kumeso “aatusimpe” twalwiiyo lwazilengwa leza.\nLusyomo lwakuti nyika ili muciimo cabbola alimwi izinguluka munsaa zuba, wakali muzeezo wakazuminwa kwaciindi cilamfu loko cakuti asunu mazubaano ucizuminidwe kuti “nkasimpe.” Pele nitwakatontomana kuvwuntauzya muzeezo ooyu, kwakayubunuka kasimpe kazwisya moyo, kasimpe katondezya kuti nyika tiili ncobeni muciimo cabbola alimwi tiipilauki mumweenya uuteeli pe. Nokuba kuti “tiilandabede” cakuti muntu naa waunka kumagolelo aanyika inga waakukulumbukila ansi, tiili muciimo cabbola nokuba cinkuli pe mbuli mbomwaayiisyigwa kwa myaanda yamyaka yainda yosanwe. Pele, ili muciimo cini eeco caambwa mu Mangwalo alimwi nceenya eeco bantu bansiku boonse ncobakali kuyiisya kuti mbwiibede: ninyika iliimvwi nji alimwi ijisi lwizi, kiivwumbilidwe amulengalenga ooyo wiikwabilila.\nZilengwa zyabantu ziindene munyika amumisela minjaanji, zyakapandulula akulemba kuti nyika ilaakatikati kazilengwe zyamumweenya wakujulu, ilipapalele alimwi iliimvwi nji. Bana Ijipita, bana India, ba Maya, ba Chainizi, bantu baku Amelika bataanzi, amazyalani manjaanji aansiku anyika eeyi, bakalaa lwiiyo lwakuti nyika ilaakatikati kamulengalenga woonse. Kataninga sika Pythagoras, muzeezo wanyika iipilimuka akukonzya bbola tiiwakaliko pe, nokuba ciindi cakaindide kale musyule lyawaawo, wakacili muzeezo uutamvwiki kubantu banji, kusikila buyo zyuulu zyamyaka zyobile zyainda eelyo Copernicus naakatalika kubambulula muzeezo wakuti zuba ndelili akatikati kamulenga.1\nNkamu ya WLC yakatambula kasimpe kakuti, nyika iliimvwi nji alimwi izingulukidwe mulengalenga wiikwabilila, kuzwa buyo ciindi niyaamanizya kutontonkanya kuvwuntauzya zyoonse zilembedwe eezyo zikonzya kujanwa mazubaano antoomwe azyeezyo zyabasyaazyibwene basoma nyenyezi azilengwe zyamumweenya. Twaambo twa Bbaibbele ooto tutabilila kuti nyika iliimvwi nji lyoonse twakaliko pele kanjikanji twakali kulanganyigwa buyo aanga ntwaano kwabantu bansiku. Nkamu ya WLC ileempwa kuti musyule lyaciindi tiiyakasaangunide kutambula kasimpe ka Mangwalo kalibotela aaka. Yahuwah ngo Mulengi. Walo ulabeleka munjeleela yamilawo Yakwe. Mubwini, lwiiyo lwanyenyezi alwiiyo lwa myeelwe alwalo lutabilila kuti nyika iliimvwi antoomwe kiivwunikidwe mulengalenga . . .mbweenya buyo mbuli Mangwalo mbwaayiisya!\nPele, nokuba kuti milawo yalwiiyo lwa zilengwa leza niyatali kutabilila kasimpe aaka, nkamu ya WLC niyaatambula akukakumbatila kasimpe aaka. Ijwi lya Singuzuzyoonse lilikkwene kutabilila lusyomo lwakasimpe noluba buti.\nKuya kumbele,mpoonya nitwakateelela masimpe aaciimo canyika, mumuni munjaanji wakamunikwa atalaa cishinshimi. Mbweenya mbuli Mangwalo mbwaakaambilizya: “Webo weelede kushinshima alimwi” (Ciyubunuzyo 10:11), kuteelela kuti nyika ivwunikidwaa mulengalenga ncecizuzika kumaninizya 'mulumbe wabangele botatwe' eelyo nyika niiyitwa kuti ikombe Mulengi (mulumbe wamungele mutaanzi). Mbuli kasimpe aaka mbokayaa kumwaikila munyika, mbungano zyabupaizi zinjaanji eezyo zibumbilide Bbabbuloni, zyoonse kutagwisyila niiba yomwe, ziyoosulaika kasimpe kabulemu aaka. Mbombubo oobo, mungele wabili mbwacenjezya nyika kuti kuwa kwa Bbabbuloni kuyoomanizya kucitika. Boonse aabo baiminina kasimpe aaka bayoopenzyegwa, mbweenya mbwaakaambwa mungele watatu, eelyo poopo aakubikkwa bweendelezi mubupaizi buswaangene nyika yoonse antoomwe, uyooyiisya kuti nyika ili muciimo cabbola.\nMuvwiki amyezi zyiboola kumbelaa mazuba, nkamu ya WLC inoolulamika zilembedwe zyoonse azipekupeku eezyo zyaambilizya kuti zuba ndelili akati kamulengalenga alimwi kuti nyika ili mbuli bbola. Inkamu eeyi ilomba nduwe kuti ukkazyike camba muciindi cakululamika ooku. Nkaambo kabupati bwacibaka cesu aawo mpotubikkide zilembedwe zyoonse, ooyu mulimo uyootola ciindi. Nokuba boobo, nkamu ya WLC ililyaabide kuya kumbele mukasimpe kali koonse aako kayubununwa kuzwa Kujulu.\nNkamu ya WLC iyanda kukutamba kuti webo uvwuntauzye bumboni boonse 2. Ncintu cilikabotu kuti wabikka ambali ciiyo eeci webo nocisanyangula makani manjaanji. Ncintu cilikabotu akuzumina kuti, “Nsyezyi pe!” Pele twakulomba kuti utajalili mizeezo yako kotaninga sanyangulisya kabotukabotu bumboni boonse bukonzya kujanwa cino ciindi.\nNtenda yamumuni mupya tiili yakuti ooyo mumuni mupya, aboobo nkokuti ulilubide. Peepe tabusyi boobo. Kunyina muntu uuyandaula kasimpe ncobeni uunga wapa bwiinguzi buna Laodisiya bwamusyobo ooyo. Ntenda yini njakulimvwa mbolimvwide kuti waalilwa kumvwisya kasimpe kalaa mulumbe uutozya kubbazu lipya. Inga caletelezya kuzingwa akupyopyongana kapati mumizeezo yamuntu uukanza kuti atakacengwi boobu. Musunko wini mupati inga waba wakuwaalila anze zintu zyoonse nzyasyomede kale akasimpe koonse nkajisi kale. Kulimvwa boobu mukusoleka kulikwabilila takweelede kusowela anze tusimpe tusimide kale tulaa bumboni mu Mangwalo.\nTwakukomba utasulaiki ciiyo eeci nokuba ciiyo acimwi nociba cili buti, webo kotaninga livwuntauzyila akubala amoyo uuzwide mipailo. Kolibambila kutobela kasimpe kufumbwa nkogamika.\n1 Eric Dubay, 200 Proofs Earth Is Not A Spinning Ball. While WLC appreciates the good research Dubay has done on the shape of the earth, we do not agree with or promote other, unchristian beliefs he holds.\n2 Please be aware that some enclosed-earth researchers hold other beliefs that are not always in line with Scripture. While much valuable information can be learned, the diligent student is encouraged to take what is good and lay aside the rest. The beauty of this truth is such that even some atheists, in studying the enclosed earth, have become Christians, accepting the word of Yahuwah.


Kulonga 20 IBBAIB63 - Lino Leza wakaamba majwi aya - Bible Search\nKulonga 19 Kulonga 21\nLeza mbwaakapa ba-Israyeli milao iili ikumi\n1-Lino Leza wakaamba majwi aya oonse aakuti:\n2-Ndime Jehova Leza wako iwakakugwisya munyika ya-Egepita amuŋanda yabuzike.\n3-Utabi amizimu imbi kunembo lyangu.\n4-Utalicitili cikozyano cibezedwe cacintu cili buti cili kujulu nanka cili ansi ano nanka cili mumaanzi kunsi anyika. 5-Utazikotamini nekuba kuzimanina milimo, nkaambo ndime Jehova Leza wako, ndi Leza sibuzuba. Ndabweedezya milandu yabamawisi amitwe yabana babo mane kusikila kumuzukulu watatu awane wabaabo bandisulide, 6-pele ndabafwida luzyalo bantu bali zyuulu akati kabaabo bandiyanda akulondola milazyo yangu.\n7-Utasampauli izina lya-Jehova Leza wako, nkaambo Jehova ulamupa mulandu oyo uusampaula izina lyakwe.\n8-Ingasila buzuba bwa-Sabata, ubusalazye. 9-Mazuba aali musanu abumwi uleelede kubeleka akumana milimo yako yoonse, 10-pele buzuba bwamusanu aabili mbobuzuba bwa-Sabata bwa-Jehova Leza wako; mulimbubo utabi nocita milimo, noba nduwe, naba mwana wako mulombe, naba mwana wako musimbi, naba mulanda wako mwaalumi, naba mulanda wako mwanakazi, neziba iŋombe zyako, naba mweenzu uukede kulinduwe. 11-Nkaambo mumazuba aali musanu abumwi Jehova wakalenga ijulu anyika alwizi azintu zyoonse zili mumo, pele mubuzuba bwamusanu aabili wakalyokezya, Nkaambo kako Jehova wakalongezya buzuba bwa-Sabata, wabusalazya.\n12-Lemeka uso abanyoko, kuti mazuba aako avule munyika Jehova Leza wako njakupa.\n16-Utalengeleli mweenzinyokwe kaambo,\n17-Uteemuzyi iŋanda yamweenzinyokwe; uteemuzyi mukamweenzinyokwe, naba mulanda wakwe mwaalumi naba mulanda wakwe musimbi, naba musune wakwe niiba imbongolo yakwe, neciba cintu cili buyani ncajisi.\n18-Lino bantu boonse nebakamvwa mabbalubbalu amalabi ajwi lyamweembo acilundu cisuka busi, bantu bakayoowa, bakankama, baima kulaale. 19-Nkabela bakaambila Musa kuti, Kotwaambila yebo, tulaswiilila, Pele Leza atatwaambili pe; ambweni tulafwa. 20-Lino Musa wakavwiila bantu kuti, Mutayoowi, nkaambo nkumusunka Leza ncaazida, kuti mumuyoowe, mutaciti zibi.\n21Lino bantu kabaimvwi kule, pele Musa wakaswena afwaafwi kumudima usia mbi Leza nkwakabede. 22Nkabela Jehova wakaambila Musa kuti, Mbuboobu mboelede kwaambila bana ba-Israyeli, Mulibwene mbundaamba ula anywebo kuzwa kujulu. 23Mutalibezeli baleza bambi kuti mubeelanisye ambebo, nebaba baleza bansiliva nebaba baleza bangolida. 24-Amundiyakile cipaililo cabulongo, mundipailile mpawo zipaizyo azituuzyo zyakutontozya, imbelele aŋombe. Lino kufumbwa kuntu nkunjoosala kuti njibalukwe, njooboola kulindinywe nkukonya oko akumulongezya. 25-Na mwandiyakila cipaililo camabwe, mutayasyi mabwe aabezedwe, nkaambo na wanyamuna cibezyo cako alincico, wacisofwaazya. 26Alimwi mutatanti amatantilo kucipaililo cangu, kuti mutabonwi cinswe alincico.


1 Ndime Paulo, mutumwa wa Kilisito Jesu kwiinda mukuyanda kwa Leza ikweelana acisyomezyo cabuumi bujanwa kwiinda muli Kilisito Jesu, 2 nendalembela nduwe Timoteyo, omwanaangu uuyandwa kuti: Iluzyalo, luse alimwi aluumuno ikuzwa kuli Leza Taata akuli Kilisito Jesu Mwami wesu azibe anduwe. 3 Ndamulumba Leza, ooyo ngondibelekela mulimo uusetekene amanjezyeezya aasalala mbubonya mbobakacita bamatata, cakuti kunyina nondileka kukwiibaluka mumipailo yangu yakukombelezya, masiku amasyikati. 4 Ndilayandisisya kukubona, nondiibaluka misozi yako, ikutegwa ndikondwe kapati. 5 Nkaambo ndilalwiibaluka lusyomo ndojisi ilutali lwakuupaupa ameso, oolo cakusaanguna ilwakali muli bakaapanyoko ba Loisi amuli banyoko ba Yunisi, pele ndondisyoma kuti moluli amuli nduwe. 6 Akaambo kaceeci ndikwiibalusya kuti ucivwilimye mbuli mulilo cipego ca Leza cili mulinduwe ncowakapegwa nindakabikka maanza aangu alinduwe. 7 Nkaambo Leza tanaakatupa muuya wabukandu pe, pele wakatupa muuya wanguzu aluyando alimwi akuyeeya kabotu. 8 Aboobo utafwi nsoni kucitila bumboni kujatikizya Mwami wesu naa kujatikizya ndime, ndemwaange akaambo kanguwe, pele kolibambila kupengela makani mabotu kwiinda mukusyoma nguzu zya Leza. 9 Wakatufwutula akutwiita abwiite busalala, ikutali akaambo kamilimo yesu pe, pele akaambo kamakanze aakwe mwini alimwi aluzyalo lwakwe. Luzyalo oolu wakatupa muli Kilisito Jesu ikale-kale, 10 pele lino lwalibonya antangalala kwiinda mukuyubunuka kwa Mufwutuli wesu, Kilisito Jesu, ooyo iwamanizya lufwu akumunikila buumi akutabola kwiinda mumakani mabotu, 11 aayo ngondakasalilwa kuti ndibe mukambausi, mutumwa alimwi imwiiyi. 12 Nkakaambo kaako ncondipengela boobu alimwi, pele tandifwi nsoni pe. Nkaambo ndilimuzyi ngondisyoma, alimwi ndilisinizyide kuti ulakonzya kucibamba eeco ncendibikkide mumaanza aakwe mane kusikila kubuzuba oobo. 13 Kozumanana kukakatila kucitondezyo* camajwi mabotu alimwi meni-meni ngookamvwa kulindime icalusyomo aluyando lujanwa akaambo kakukamantana a Kilisito Jesu. 14 Kocibamba kabotu cintu eeci ciyandisi cibikkidwe mumaanza aako kwiinda mumuuya uusalala uuli mulindiswe. 15 Ulaazyi makani aaya aakuti bantu boonse mucooko ca Asiya bandimwaika akundisiya, kubikkilizya a Fugelo alimwi a Hemogene. 16 Mwami abafwide luse baŋanda ya Onesifolo, nkaambo ziindi zinji wakali kundikulwaizya, alimwi kunyina naakafwa nsoni pe akaambo kanketani zyangu. 17 Muciindi caboobo, naakali mu Loma, wakasungwaala kundiyandaula kusikila mane wandijana. 18 Mwami amupe kuti akafwidwe luse a Jehova mubuzuba oobo. Alimwi yebo uliizyi kabotu milimo yoonse njaakabeleka ku Efeso.\n^ Naa, “kuceelelo, kububambe.”


Nibachikula ’Amusungwaalile Kuchita Milimu Mibotu’\nMulugwalo Pawulu ndwaakalembela Tito, wakasungwaazya bachikula kuswaanizya aTito kuti babeleke changuzu “mukucita milimo mibotu munzila zyoonse.” (Tit 2:6, 7) Alubo, Pawulu wakatondeezya kuti bakombi baJehova balasalala, nkinkaako beelede kusungwaala “kubeleka milimo mibotu.” (Tit 2:14) Mulimu wakukambawuka akuyiisya atala aBwaami bwaLeza, uli aakati kamilimu mibotu. Kuti kuchikomena, ulakonzya kupekeezya kuba payona uugwasilizya naakuti wachiindi choonse.—Tu 20:29.\nKuti kuyanda kuba payona, weelede kulibambila. (Lk 14:28-30) Ulakonzya kulibuzya kuti, Niinzi zinoondigwasya kuti ndijane mali nindili kupayona? Ndinookonzya na kusisya ma-awa aayandikana? Kutana sala zyakuchita, weelede kukumbila Jehova kuti akugwasye. (In 37:5) Ambuula aabazyali bako naakuti bamwi balikuzwidilila mukupayona atala achipeekezyo chako mpawo ubelesye nzwaabuzigwa. Kuti wachita oobo, Jehova uyookulongezya akaambo kakusala kumubelekela.\nAMWEEBELE KAVIDIYO KATI, BACHIKULA BABOTEZYA JEHOVA, KUZWA WAAWO, MUSANDULE MIBUZYO IITOBELA:\nMbuubuli buyumu-yumu mbubakaswaana bakwesu abachizi bali mukavidiyo aaka alubo bakabuzunda biyeni kuti bakonzye kupayona?\nBazyali kujana babagwasya biyeni bana babo kuti babe mapayona aachiindi choonse?\nKuba aapulogilamu yakukambawuka kugwasya biyeni?\nBamwi mumbungano kujana bachitaanzi kuti bagwasye akusungwaazya mapayona?\nKupayona kweeta zilongezyo zili?\nNiinzi chikonzya kundigwasya kuti ndikonzye kupayona?